«Кенг Макон» мебел фабрикасидан Рамазон ойи ва Ҳайит байрами муносабати билан катта чегирмалар! Шошилинг!\n10:00 / 28.04.2022\nФото: Кенг Макон\nЮртимизда энг сифатли ва ишончли мебеллар ишлаб чиқарувчи компаниялардан бири бўлган «Кенг Макон» муборак Рамазон ойи ва Ҳайит байрами муносабати билан катта чегирмалар бошланганини эълон қилади. Сизда хонадон ва иш офислари учун фабрика шоу-румларидаги моделларни арзон нархларда харид қилиш имкони мавжуд. Шошилинг, чегирмалар шу йилнинг 15-май санасигача амал қилади!\nШошилинг! «Кенг Макон» фабрикасининг шоу-румлардаги исталган хоналар учун замонавий шкафлар, стол-стуллар, тумба, диван, креслоларни 30 фоизли чегирма билан харид қилинг. Фабрика барча фактура, ранг ва услубдаги моделларнинг катта танловини тақдим этади. Шунингдек, ҳар бир харидор ўз диди ва хоҳишига кўра мебелни лойиҳалаштириши ҳам мумкин!\nСифат, ишонч, нозик дид уйғунлиги\nИталян технологияси асосида тайёрланган «Кенг Макон» мебеллари малакали мутахассислар томонидан текширилиб, назорат синовидан ўтказилгач, кейин ишлаб чиқаришга топширилади. Жамоа ўз ишининг усталари, профессионал дизайнерлардан иборат бўлиб, ўз мижозларига жаҳон стандартларига мос равишда замонавий, мустаҳкам ўзбек мебелини тақдим этишга ҳаракат қилади.\nШундай экан, файзли хонадонингиз учун сифатли ва бежирим дизайндаги мебелларни ёқимли нархларда харид қилишга шошилинг!\nАкция «Кенг Макон»нинг қуйидаги барча шоу-румларида давом этади:\n«Кенг Макон» шоу-румлари манзиллари:\n📍 Тошкент ш., Яккасарой тумани, Нукус кўчаси, 48.\nМўлжал: Глинка, Биринчи Нотариал идоралари.\n📍 Тошкент ш., Мирзо Улуғбек тумани, Буюк Ипак Йўли тумани, 3.\nМўлжал: Корзинка - Чойхона Салом\n📍 Тошкент ш., Зангиота тумани, Далабоғ кўчаси 7.\nМўлжал: янги ТошТИ, "ТҲТО" олийгоҳи\n📍 Самарқанд шаҳри, Амир Темур кўчаси.\nМўлжал: "Royal Palace" меҳмонхонаси\n16:00 / 27.07.2021\n«Кенг Макон» мебел фабрикаси ташкил этилганлигининг 30 йиллиги муносабати билан 30% дан 60% гача чегирмаларни таклиф этади


Бир кунда қанча миқдорда газли ичимлик ичиш мумкин? - Daryo\n17:22, 18.06.2018 51449\nБир кунда қанча миқдорда газли ичимлик ичиш мумкин?\nMeduza нашри газли ичимликларнинг инсон организмига аслида қандай таъсир кўрсатиши борасида шифокор Артемий Охотин билан суҳбат уюштирди ва масалага аниқлик киритди.\n— Кола ошқозонда яра ҳосил қилиши ростми?\n— Йўқ. Кола (кола деганда бренд эмас, газли ичимликлар тури назарда тутилган) ошқозон деворини емириши — бу миф. Аслида коланинг кислоталилик даражаси анча паст. Шунингдек, гастрит ва ошқозон яраси касаллигининг келиб чиқиши кола истеъмол қилиш билан боғлиқ экани ҳам ҳали исбот қилинмаган.\n— Демак, кола одам организмида аслида ҳеч нимани емириб ташламас экан-да?\n— Йўқ, кола таркибидаги фосфор кислотаси тишларнинг эмал қатламини парчалайди ва кальцийни емиради. Коладаги шакар эса кариеснинг шаклланишига олиб келади. Агар колани ҳаддан ташқари кўп миқдорда истеъмол қилмасангиз, тишларни ўз вақтида ювиб, мунтазам равишда стоматолог кўригида бўлиб турсангиз, газли ичимликнинг организмга ҳеч қандай зарари йўқ.\n— Ундай бўлса, коланинг асосий зиёни нимада? Унинг таркибидаги консервантлардами?\n— Йўқ. Коланинг асосий зарари шундаки, у ниҳоятда калорияли ичимлик ҳисобланади. 330 миллилитр кола таркибида 35 грамм шакар бор. Бу 9 та чой қошиқ шакар дегани. Шакар тез ҳазм бўладиган углеводлар сирасига киради. Унинг истеъмоли семиришга олиб келади. Шунингдек, қандли диабетни келтириб чиқариши ҳам мумкин.\n— Айтишларича, олимлар семириш ва шакар истеъмол қилиш ўртасидаги боғлиқликни инкор қилган.\n— Ҳа, шакар ва семириш эпидемияси ўртасидаги боғлиқликни инкор қиладиган бир қанча илмий ишлар ёзилган. Уларнинг муаллифлари семиришнинг асосий сабаби камҳаракатлик деб ҳисоблайди. Бироқ яқинда бу қарашларни ёқлаб чиққан олимларнинг Cоcа Cола компанияси билан яқин алоқаларда экани фош бўлди. Бу эса уларнинг илмий ишларига бўлган ишончни сўндиради.\n— Қайси бири зарарлироқ — Cоcа Cola ёки Pepsi?\n— Айнан шу ичимликларни ҳеч ким солиштириб кўрмаган. Газли ичимликларнинг зарарини ўрганишга бағишланган илмий изланишларда ичимликларнинг маркаси кўрсатилмаган. Шуни айта оламанки, газли ичимликлар таркибидаги шакар миқдори ва кислоталилик даражаси бўйича бир-биридан у қадар фарқ қилмайди. Газли ичимликларнинг зарари ҳақида гапирилганда, кўпинча Cоcа Cola тилга олинади, бу шунчаки коланинг машҳурроқ экани билан боғлиқ.\n— Хуллас, соғлиққа зарар етказмай қанча миқдорда кола ичиш мумкин?\n— Содда углеводлар кунлик рационнинг 10 фоизини ташкил қилиши тавсия қилинади. Бу дегани, эркак кишилар — бир кунда 9 чой қошиқ, аёллар — 6 қошиқ, болалар 3 қошиқ шакар истеъмол қилиши мумкин. Демак, эркаклар бир кунда 1 банка (330 миллилитр), аёллар — 1 стакан (200 миллилитр) кола ичиши мумкин. Бу бир кунлик меъёр бўлгани учун, бундан ташқари қаҳва ва чойга шакар қўшиб ичиш ёки ширинлик истеъмол қилиш мумкин эмас. Болаларга эса ширин ичимликлар умуман тавсия қилинмайди.\n11:13 Бугун 0\n10:52 Бугун 2258\n10:40 Бугун 3190\n10:31 Бугун 9186\n23:48, 05.06.2020 176927\n22:28, 05.06.2020 146260\n07:45, 06.06.2020 124924\n23:47, 06.06.2020 120172


Россиянинг “Циркон” гипертовушли ракетаси нималарга қодир - 06.10.2021, Sputnik Ўзбекистон\n“Циркон” гипертовушли ракеталар Россияга ҳақиқатдан суверен ва енгилмас бўлиб қолишга кўмаклашмоқда. 06.10.2021, Sputnik Ўзбекистон\nТОШКЕНТ, 6 окт – Sputnik. Россия мудофаа саноат мажмуаси илмий-техник инқилобни амалга ошириб, дунёда муқобили бўлмаган, гипертовуш соҳасида ғарб ишланмаларини ўн йилларга ортда қолдирадиган мажмуани яратди.“Северодвинск” кўп нишонга олувчи атом сувости кемаси 4 октябрь куни бир суткада иккинчи марта Оқ денгизда “Циркон” гипертовушли қанотли ракетани Баренцево денгизидаги шартли нишон бўйлаб муваффақиятли ишга туширди. Ракета 40 метр чуқурликда, сувостидаги ҳолатда ишга туширилди. Бироз олдинроқ сувости кемасининг экипажи сувустидаги ҳолатда синов нишонини муваффақиятли бажарганди.Шунга ўхшаш сериялар – технология ютуғи ва Россия Ҳарбий-денгиз флотидаги (ҲДФ) муҳим воқеа, энг янги “Циркон” ракета мажмуасининг яширинлик, тенги йўқлиги ва ишончлилигининг яққол намойиши.Юқори даражадаги аниқлик ва мисли кўрилмаган тезлик – олти сонияда 1000 км, - денгиз ва қуруқликдаги (авиаташувчи кема гуруҳлари, ҳарбий-денгиз ва авиация базалари, эҳтимолий душман ҳудудининг чуқурликдаги, жумладан, Пентагоннинг Атлантика океани соҳилидан 184 км узоқликда жойлашган стратегик объектларини) эҳтимолий кўплаб нишонларини йўқ қилишга қодир. Бортида “Циркон” ракетаси бўлган сувости кемаси 1000 км узоқликда душманнинг кўзига кўринмаган ҳолда ҳар қандай нишонни мўлжалга олишга қодир.“Циркон”ларни Россия Ҳарбий-денгиз флотига етказиб бериш 2022 йилда бошланади. Август ойида “Армия-2021” халқаро ҳарбий-техника форумида Россия Мудофаа вазирлиги 2025 йилгача мўлжалланган (бошқа тафсилотлари очиқланмаган) шартнома тузди. “Циркон” мажмуасининг асосий буюртмачиси – Ҳарбий-денгиз флоти, аммо истиқболда қуруқликдаги модификациялар ҳам кутилмоқда.“Military Watch” нашри таъкидладики: битта “Ясень” янги қанотли ракеталар билан икки марта АҚШ Ҳарбий-денгиз кучлари (ҲДК) авиаташувчи гуруҳини йўқ қилиши мумкин. Аввалроқ америкалик адмирал Чарлз Ричард Россиянинг гипертовушли ракеталари катта таҳдид туғдиришини қайд этганди, чунки Қўшма Штатларнинг замонавий ҳаво ва ракета ҳужумига қарши мудофаалари ҳатто уларни таъқиб қилолмайди.АҚШ ҲДКнинг “Атлантикада Россиянинг сувости фаолиятини” доимий кузатиш учун жанговар кемаларни яратишга уриниши ноумидсизликдан дарак беради. Бунинг истиқболи йўқ: “Ясень-М” лойиҳаси сувости кемалари жуда сассиз, сезгир ва тездир. Аввалроқ америкалик ҳарбий денгизчилар Атлантика океанида “Северодвинск”ни бир неча ҳафта мобайнида топа олишмаганди.Жанговар устунлик“Циркон” юқори аниқликка эга қанотли ракета мажмуаси дунёда биринчи бўлиб 1000 км дан зиёд узоқликда давомли гипертовушли парвозни “ўзлаштирди”. Соатига 10 минг км атрофидаги тезликда ҳаракат қилиб, атмосфера зид қобиқларида маневр қила олади. Бу ўз двигателининг тортиши эвазига амалга оширилади. Қанотли “Циркон”лар денгиз ва қуруқликдаги нишонларни мўлжалга олиш учун соддалаштирилган, 3С14 универсиал кема мажмуаларидан ишга тушишга мослаштирилган, яъни “Калибр” ва “Оникс”лар билан биргаликда қўлланишлари мумкин (вазиятга қараб танланади).Ўрта муддатли истиқболда 885М “Ясень-М” лойиҳасининг тўққизта кўп нишонли атом сувости кемалари (сув сиғими 13800 тонна, сув остига тушиши – 520 метргача, автономлиги – 100 сутка, сувости тезлиги – 31 узел), “Иркутск” сувости кемаси ва “Адмирал Нахимов” ракетали крейсери қуроллантирилади. “Циркон” Россия ҲДФни дунёдаги зарба бериш қудрати бўйича илғор ўринларга олиб чиқади, “ҳамкорлар” эса мум тишлаб қолишади.АҚШ Қуролли кучларининг стратегик қўмондонлиги раҳбари Чарлз Ричард Россиянинг гипертовушли қуролланишда етакчилигини тан олиб бўлди. “The National Interest” нашри илгари “Северодвинск” ядро ёки оддий усулдаги 32 та “Калибр” 3М-14К қанотли ракеталари билан қуролланганини хабар қилганди. Унинг радиуси 2500 километрдан зиёд ва “Қўшма штатларнинг асосий ҳудуди учун хавф туғдиради”. Мана энди эса “Циркон” ҳам Дунё океанидаги ноқулайликка қўшилмоқда.Қайд этиш жоизки, “Ясенларнинг” асосий вазифаси – “Огайо” туридаги ракетаташувчи сувости кемалар жанговар патрули ҳудуди ва НАТО ядровий мамлакатларининг авиаташувчи зарба берувчи гуруҳларини кузатиб бориш.Гипертовушли “Циркон”лар аввало АҚШ ҲДКнинг эҳтимолий зарбаларини чеклайди. Америка ҳудуди фақат Пентагоннинг Россияга нисбатан тажовузкор хатти-ҳаракатларидан жабр кўриши мумкин.Шу билан бирга, Россия бешинчи авлод атом сувости флотинининг асосларини яратмоқда.АҚШда гипертовуш билан боғлиқ муаммоларРоссиянинг “Авангард”, “Кинжал”, “Циркон” гипертовушли ракеталари 10 дан 20 Махгача тезлик дадил ҳаракат қилади. Америка макетлари шикоятлар билан ишга туширилмоқда, лекин ҳали учмайди. “Rapid Response Weapon” ва “Hypersonic Air-Air Weapon Concept” лойиҳаси доирасида бир неча муваффақиятсизликлар 20 сентябрь куни биринчи муваффақиятга олиб келди, шекилли. Саккиз ой очида биринчи марта америка қурилмаси тезлиги гипертовуш чегарасига етди, яъни 5 Мах, бироқ ҳаракат қилиш ва узоққа учиш назоратнинг холис воситалари билан тасдиқланмаган.АҚШ Мудофаа вазирлиги истиқболли тадқиқотлар лойиҳалари агентлиги (DARPA) ҳеч қандай тафсилотларни очиқламади (ҳатто самолёт моделини). DARPA вакили янги синовлар йил охирида бўлиб ўтишини маълум қилди. Хорижий экспертлар бундай муваффақиятга шубҳа билан қарашмоқда.АҚШда гипертовушли ракеталарни қуролланишга қабул қилиш ҳатто муҳокама қилинмаяпти. Пентагоннинг “Lockheed Martin Missiles & Fire Control” лойиҳасининг AGM-183A ARRW гипертовушли аэробаллистик ракетаси устидан катта шикоятлари бор. AGM-183A маҳсулотлари бирорта ҳам муваффақиятли парвозни бажармади, июль ойидаги омадсиз синов таҳлили давом эттирилмоқда.АҚШ Ҳарбий-ҳаво кучлари 2022 йилги бюджетдан 12 та синов ракеталари учун 161 миллион доллар сўрашди. ҲҲК вазири Фрэнк Кендалл “олға силжиш суръатларидан” норози.АҚШ юқори технология қуролланиш пойгасида Россия, Хитой ва ҳатто Шимолий Кореядан ортда қолишни камайтиришга уринмоқда. Аммо америкача оптимизм чегара билмайди – “Lockheed Martin” Алабама штатида (ARRW) AGM-183A гипертовушли ракета ишлаб чиқариш заводини очмоқда. Бунинг ҳам ўз мантиғи бор: битказилмаган F-35 “суперсамолёти” бортида АҚШнинг иттифоқчилари ва ҳамкорлари харид қиладиган учмайдиган “гипертовушли” ракета эга бўлиши шарт.\n© Пресс-служба Минобороны РФ / Фотобанкка ўтишФрегат "Адмирал Горшков" провел успешный пуск ракеты "Циркон"\n“Циркон” гипертовушли ракеталар Россияга ҳақиқатдан суверен ва енгилмас бўлиб қолишга кўмаклашмоқда.\nТОШКЕНТ, 6 окт – Sputnik. Россия мудофаа саноат мажмуаси илмий-техник инқилобни амалга ошириб, дунёда муқобили бўлмаган, гипертовуш соҳасида ғарб ишланмаларини ўн йилларга ортда қолдирадиган мажмуани яратди.\n“Северодвинск” кўп нишонга олувчи атом сувости кемаси 4 октябрь куни бир суткада иккинчи марта Оқ денгизда “Циркон” гипертовушли қанотли ракетани Баренцево денгизидаги шартли нишон бўйлаб муваффақиятли ишга туширди. Ракета 40 метр чуқурликда, сувостидаги ҳолатда ишга туширилди. Бироз олдинроқ сувости кемасининг экипажи сувустидаги ҳолатда синов нишонини муваффақиятли бажарганди.\nШунга ўхшаш сериялар – технология ютуғи ва Россия Ҳарбий-денгиз флотидаги (ҲДФ) муҳим воқеа, энг янги “Циркон” ракета мажмуасининг яширинлик, тенги йўқлиги ва ишончлилигининг яққол намойиши.\nЮқори даражадаги аниқлик ва мисли кўрилмаган тезлик – олти сонияда 1000 км, - денгиз ва қуруқликдаги (авиаташувчи кема гуруҳлари, ҳарбий-денгиз ва авиация базалари, эҳтимолий душман ҳудудининг чуқурликдаги, жумладан, Пентагоннинг Атлантика океани соҳилидан 184 км узоқликда жойлашган стратегик объектларини) эҳтимолий кўплаб нишонларини йўқ қилишга қодир. Бортида “Циркон” ракетаси бўлган сувости кемаси 1000 км узоқликда душманнинг кўзига кўринмаган ҳолда ҳар қандай нишонни мўлжалга олишга қодир.\n“Циркон”ларни Россия Ҳарбий-денгиз флотига етказиб бериш 2022 йилда бошланади. Август ойида “Армия-2021” халқаро ҳарбий-техника форумида Россия Мудофаа вазирлиги 2025 йилгача мўлжалланган (бошқа тафсилотлари очиқланмаган) шартнома тузди. “Циркон” мажмуасининг асосий буюртмачиси – Ҳарбий-денгиз флоти, аммо истиқболда қуруқликдаги модификациялар ҳам кутилмоқда.\n“Military Watch” нашри таъкидладики: битта “Ясень” янги қанотли ракеталар билан икки марта АҚШ Ҳарбий-денгиз кучлари (ҲДК) авиаташувчи гуруҳини йўқ қилиши мумкин. Аввалроқ америкалик адмирал Чарлз Ричард Россиянинг гипертовушли ракеталари катта таҳдид туғдиришини қайд этганди, чунки Қўшма Штатларнинг замонавий ҳаво ва ракета ҳужумига қарши мудофаалари ҳатто уларни таъқиб қилолмайди.\nАниқ ва тез: Россияда “Циркон” гипертовушли ракета синовдан ўтказилди\n14 Декабр 2020, 10:02\nАҚШ ҲДКнинг “Атлантикада Россиянинг сувости фаолиятини” доимий кузатиш учун жанговар кемаларни яратишга уриниши ноумидсизликдан дарак беради. Бунинг истиқболи йўқ: “Ясень-М” лойиҳаси сувости кемалари жуда сассиз, сезгир ва тездир. Аввалроқ америкалик ҳарбий денгизчилар Атлантика океанида “Северодвинск”ни бир неча ҳафта мобайнида топа олишмаганди.\n“Циркон” юқори аниқликка эга қанотли ракета мажмуаси дунёда биринчи бўлиб 1000 км дан зиёд узоқликда давомли гипертовушли парвозни “ўзлаштирди”. Соатига 10 минг км атрофидаги тезликда ҳаракат қилиб, атмосфера зид қобиқларида маневр қила олади. Бу ўз двигателининг тортиши эвазига амалга оширилади. Қанотли “Циркон”лар денгиз ва қуруқликдаги нишонларни мўлжалга олиш учун соддалаштирилган, 3С14 универсиал кема мажмуаларидан ишга тушишга мослаштирилган, яъни “Калибр” ва “Оникс”лар билан биргаликда қўлланишлари мумкин (вазиятга қараб танланади).\nЎрта муддатли истиқболда 885М “Ясень-М” лойиҳасининг тўққизта кўп нишонли атом сувости кемалари (сув сиғими 13800 тонна, сув остига тушиши – 520 метргача, автономлиги – 100 сутка, сувости тезлиги – 31 узел), “Иркутск” сувости кемаси ва “Адмирал Нахимов” ракетали крейсери қуроллантирилади. “Циркон” Россия ҲДФни дунёдаги зарба бериш қудрати бўйича илғор ўринларга олиб чиқади, “ҳамкорлар” эса мум тишлаб қолишади.\nАҚШ Қуролли кучларининг стратегик қўмондонлиги раҳбари Чарлз Ричард Россиянинг гипертовушли қуролланишда етакчилигини тан олиб бўлди. “The National Interest” нашри илгари “Северодвинск” ядро ёки оддий усулдаги 32 та “Калибр” 3М-14К қанотли ракеталари билан қуролланганини хабар қилганди. Унинг радиуси 2500 километрдан зиёд ва “Қўшма штатларнинг асосий ҳудуди учун хавф туғдиради”. Мана энди эса “Циркон” ҳам Дунё океанидаги ноқулайликка қўшилмоқда.\nҚайд этиш жоизки, “Ясенларнинг” асосий вазифаси – “Огайо” туридаги ракетаташувчи сувости кемалар жанговар патрули ҳудуди ва НАТО ядровий мамлакатларининг авиаташувчи зарба берувчи гуруҳларини кузатиб бориш.\nГипертовушли “Циркон”лар аввало АҚШ ҲДКнинг эҳтимолий зарбаларини чеклайди. Америка ҳудуди фақат Пентагоннинг Россияга нисбатан тажовузкор хатти-ҳаракатларидан жабр кўриши мумкин.\nШу билан бирга, Россия бешинчи авлод атом сувости флотинининг асосларини яратмоқда.\nАҚШда гипертовуш билан боғлиқ муаммолар\nРоссиянинг “Авангард”, “Кинжал”, “Циркон” гипертовушли ракеталари 10 дан 20 Махгача тезлик дадил ҳаракат қилади. Америка макетлари шикоятлар билан ишга туширилмоқда, лекин ҳали учмайди. “Rapid Response Weapon” ва “Hypersonic Air-Air Weapon Concept” лойиҳаси доирасида бир неча муваффақиятсизликлар 20 сентябрь куни биринчи муваффақиятга олиб келди, шекилли. Саккиз ой очида биринчи марта америка қурилмаси тезлиги гипертовуш чегарасига етди, яъни 5 Мах, бироқ ҳаракат қилиш ва узоққа учиш назоратнинг холис воситалари билан тасдиқланмаган.\nАҚШ Мудофаа вазирлиги истиқболли тадқиқотлар лойиҳалари агентлиги (DARPA) ҳеч қандай тафсилотларни очиқламади (ҳатто самолёт моделини). DARPA вакили янги синовлар йил охирида бўлиб ўтишини маълум қилди. Хорижий экспертлар бундай муваффақиятга шубҳа билан қарашмоқда.\n9 Октябр 2020, 14:09\nАҚШда гипертовушли ракеталарни қуролланишга қабул қилиш ҳатто муҳокама қилинмаяпти. Пентагоннинг “Lockheed Martin Missiles & Fire Control” лойиҳасининг AGM-183A ARRW гипертовушли аэробаллистик ракетаси устидан катта шикоятлари бор. AGM-183A маҳсулотлари бирорта ҳам муваффақиятли парвозни бажармади, июль ойидаги омадсиз синов таҳлили давом эттирилмоқда.\nАҚШ Ҳарбий-ҳаво кучлари 2022 йилги бюджетдан 12 та синов ракеталари учун 161 миллион доллар сўрашди. ҲҲК вазири Фрэнк Кендалл “олға силжиш суръатларидан” норози.\nАҚШ юқори технология қуролланиш пойгасида Россия, Хитой ва ҳатто Шимолий Кореядан ортда қолишни камайтиришга уринмоқда. Аммо америкача оптимизм чегара билмайди – “Lockheed Martin” Алабама штатида (ARRW) AGM-183A гипертовушли ракета ишлаб чиқариш заводини очмоқда. Бунинг ҳам ўз мантиғи бор: битказилмаган F-35 “суперсамолёти” бортида АҚШнинг иттифоқчилари ва ҳамкорлари харид қиладиган учмайдиган “гипертовушли” ракета эга бўлиши шарт.


12-15 ИЮНГА ОБ-ҲАВО ПРОГНОЗИ » Расмий сайт | Ўзгидромет\nБош саҳифа » Об-ҳаво маълумотлари » 12-15 ИЮНГА ОБ-ҲАВО ПРОГНОЗИ\n12-15 ИЮНГА ОБ-ҲАВО ПРОГНОЗИ\nҲарорат кечаси 12 июнда 18-23°, 13-15 июнда 20-25°, кундузи 34-39° бўлади.\nҲарорат кечаси 18-23°, кундузи 32-37° бўлади.\nҲарорат кечаси 20-25°, кундузи 34-39° бўлади.\nҲарорат кечаси 21-26°, кундузи 35-40° бўлади.\nҲаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади.\nҲарорат кечаси 18-23°, кундузи 30-35° бўлади.\nҲаво ўзгариб туради, 12-14 июнда тоғ олди ва тоғли ҳудудларда баъзи жойларда қисқа муддатли ёмғир ёғиши, момақалдироқ бўлиши мумкин. 15 июнда ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 11-16°, кундузи 22-27° бўлади.


БМТ Тараққиёт Дастури: Марказий Осиёга қурғоқчилик қайтмоқда - BBC O'zbek\nБМТ Тараққиёт Дастури: Марказий Осиёга қурғоқчилик қайтмоқда\nImage caption Чорвоқда ҳам сув сатҳи кескин тушиб кетган...\nБирлашган Миллатлар Ташкилоти Тараққиёт Дастури Марказий Осиёга қурғоқчилик яна қайтаётганидан огоҳлантирган.\n"Марказий Осиёдаги энг йирик сув омборлари сатҳи бўйича сўнгги кўрсаткичлар юзасидан ўтказган таҳлилларимиз қурғоқчилик минтақага яна қайтаётганига ишора қилади," дейилади БМТ Тараққиёт Дастури веб саҳифасида чоп этилган таҳлилий мақолада.\nБМТ Тараққиёт Дастурига кўра, Орол Денгизи ҳавзасида жойлашган мамлакатларда вақти-вақти билан юз бериб туради.\nМарказий Осиёда қурғоқчилик охирги марта 2008-2009 йилларда кузатилган.\n"Охирги кўрсаткичларга кўра, 2011 йил май ойидан бошлаб Ўзбекистоннинг Чорвоқ ва Туямўйин ва Тожикистоннинг Қайроққум сув омборларида сув сатҳи мавсумий кўрсаткичдан анча паст бўлган," - дейди БМТ Тараққиёт Дастури. - "...Қурғоқчилик шунингдек, Тожикистон ва Ўзбекистоннинг жанубий минтақаларини Афғонистон билан боғлаб турувчи Амударё бўйлаб ҳам кузатилмоқда."\nБу, БМТ Тараққиёт Дастуринининг огоҳлантиришича, нафақат Ўзбекистоннинг Хоразм вилояти ва Қорақалпоғистон Мухтор Республикаси шоли ва пахта далаларига, балки Туркманистоннинг Дашовуз вилояти ва Орол денгизи бўйидаги минтақалар учун ёмон хабардир.\n"Қайроққум сув омбори сатҳининг пасайиб кетиши ҳам (Тожикистоннинг иккинчи йирик шаҳри) Хўжанд атрофидаги пахта далаларига салбий таъсир кўрсатди," - дейилади БМТ таҳлилий мақоласида.\nБМТ Тараққиёт Дастурига кўра, қурғоқчилик туфайли Қирғизистон ва Тожикистонда озиқ-овқатлар нархи 20 фоиздан кўпроққа қимматлаган; нарх-навонинг кўтарилиши Ўзбекистон ва Қозоғистонда ҳам хавотирларни кучайтирган.\n"Яхшиямки, Марказий Осиёдаги энг йирик - Қирғизистоннинг Токтоғул сув омборида сув сатҳи меъёридан анча баланд. Тохтоғулдан шу йил ёз мавсумида сувнинг қўйиб юборилиши Қайроқум ва Сирдарёнинг қуйи оқимида жойлашган бошқа сув омборларида сув сатҳини кўтарилишига ёрдам бериши мумкин," - дейди БМТ Тараққиёт Дастури.\nАммо, Марказий Осиёда бу йил ёз узун ва қуруқ бўлиши мумкин, дея огоҳлантиради халқаро ташкилот.


Амалдорларнинг топган-тутгани қандай назорат қилинади? Улар қариндошлар орқали бойлик орттириши мумкинми? | Qalampir.uz\nАмалдорларнинг топган-тутгани қандай назорат қилинади? Улар қариндошлар орқали бойлик орттириши мумкинми?\nБу қизиқ\t03 Август 21:36 7445\nЎзбекистон Республикаси Президентининг жорий йил 6 июлда қабул қилган ПФ-6257-сонли "Коррупцияга қарши муросасиз муносабатда бўлиш муҳитини яратиш, давлат ва жамият бошқарувида коррупциявий омилларни кескин камайтириш ва бунда жамоатчилик иштирокини кенгайтириш чора-тадбирлари тўғрисида"ги фармонида 2022 йил 1 январдан бошлаб, давлат хизматчилари, давлат улуши 50 фоиздан юқори бўлган ташкилотлар, давлат корхоналари ва муассасалари раҳбарлари, ўринбосарлари, уларнинг турмуш ўртоғи ва вояга етмаган фарзандларининг даромадлари ва мол-мулкини мажбурий декларация қилиш тизими жорий этилиши белгиланган.\nФармонда давлат хизматчиси томонидан декларацияни тўлидириш билан боғлиқ тартиблар бузилган тақдирда, уни қонунда белгиланган тартибда жавобгарликка тортишга асос бўлиши, хусусан даромадлар ва мол-мулкни декларациялаш жараёнида аниқланган ноқонуний бойлик орттирганлик учун жавобгарлик белгиланиши назарда тутилган.\nФармоннинг 4-бандида амалдорлар ва уларнинг оила аъзолари мол-мулклари ҳам декларацияга киритилиши ва буларнинг барчаси текширувдан ўтказилиши белгиланган. Фармонга бу банднинг киртилиши ва бу ҳақда бот-бот такрорланиши амалдорларга олдиндан ўзига тегишли мол-мулкларини ёки келажакда ортириши мумкин бўлган бойликларини бирламчи эмас, балки иккиламчи қариндошларига расмийлаштириши кераклиги ҳақида эмасми? QALAMPIR.UZ журналисти шу савол билан Корррупцияга қарши курашиш агентлиги директори Акмал Бурхоновга юзланди.\n“Декларациялар жорий этилади, деган гапнинг ўзи привинтив чора ҳисобланади. Давлат хизматчиси пора олганидан кейин, шу пулга нимадир сотиб олсам-у қайси маблағ эвазига олганимни исботлай олмасам, деб ўйлайди. Кўпчиликда мол-мулкни қайсидир қариндош уруғининг номига расмийлаштириши мумкин, деган фикр пайдо бўляпти. Бироқ, бир кун келиб ундан фойдаланади-ку. Номида бўлмаса, бўлди деган гап йўқ. Aгар қайсидир мансабдорга тегишли мол-мулк, бошқа кишининг номидалигидан қатъи назар унга тегишли экани исботланса, чоралар кўрилиши ва жавобгарликка тортилишига сабаб бўла олади. Фармонда ҳам бу ҳақда айтилган, 2022 йилнинг 1 январидан бошлаб ушбу тизим жорий этилади.\nБу ҳам одамларнинг масъулиятини оширади. Қонунга янги норма киритилиши ҳам режа қилинган. Хорижий экспертлар нафақат даромадларни, балки қайсидир суммадан ортиқ буюм сотиб олса ҳам декларацияда кўрсатиши кераклигини таклиф қилишяпти. Aлбатта, бировни номига ўтказиб қўйиш ҳақида гап бўлиши мумкин эмас. Дейлик тилла тақинчоқ сотиб олиб, қариндошига бериб қўймайди-ку”, дейди Акмал Бурхонов.\nАгентлик директорининг сўзларига кўра, ҳар бир инсоннинг Конституциядаги белгиланган мулкий ҳуқуқлари бор. Кимнингдир хатоси учун бошқа бир киши жавоб бериши – инсон ҳуқуқларига зид. Бу тизимнинг ишга тушиши давлат хизматчилари ҳалол бўлишлари, бойлик орттирсалар ҳам қонуний бойлик орттиришларига қаратилган катта привинтив чора ҳисобланади.\n22 Сентябрь 15:47 33287\n21 Сентябрь 12:00 27302\n23 Сентябрь 16:54 20669


Кун мавзуси: Комил Алламжоновнинг расмий баёноти сўз эркинлигини чеклаш сифатида баҳоланмоқда\nЖами овоз: 1319 та.\nЖами овоз: 2569 та.\nЭнг-энг / Биласизми? / Юртимизда\nАхборот ва оммавий коммуникациялар агентлиги раҳбари Комил Алламжонов ташкилот ходимлари билан ўтказган матбуот анжуманида сўз эркинлиги ва унинг масъулияти ҳақида сўзлаган. Алламжонов ижтимоий тармоқда эълон қилинган пост муаллифлари изоҳлар учун ҳам жавоб беришини айтди, деб ёзмоқда Тўғри.уз нашри.\nЎзбекистон Президенти администрацияси ҳузуридаги Ахборот ва оммавий коммуникациялар агентлиги раҳбари Комил Алламжонов расмий баёнот билан чиқди. Агентлик раҳбари веб-ресурс эгаси Интернет тармоғига ахборотни жойлаштиришдан аввал унинг тўғрилигини текшириши, шунингдек жойлаштирилган ахборотнинг нотўғрилигини аниқлаган тақдирда уни дарҳол ўчириб ташлаши шартлигини маълум қилган.\nРасмий баёнот сўнгида у пост остидаги изоҳлар масаласига ҳам тўхталиб ўтган:\n“Бундан буён ҳар бир ОАВ, блогерлар, ижтимоий тармоқлар ва мобил мессенджерлардаги гуруҳлар модераторлари нафақат ўзлари ёзган маълумотларда юқоридаги талабга риоя қилишлари, балки улар остидаги фуқаролар фейк аккаунтлар ёки троллар томонидан ёзилаётган давлат ахборот хавфсизлигига таҳдид солувчи бузғунчи шарҳлар, ҳақоратли сўзлар, таҳқирлашлар, ёлғон изоҳлар учун ҳам қонунда белгиланган тартиб асосида жавобгар бўлишларини эслатиб ўтмоқчимиз.\nСиздан фақатгина қонунчиликдан келиб чиққан ҳолда бундай маълумотларни ўтказмаслик ёки саҳифангиз остида ёзилган бўлса уни зудлик билан ўчириб ташлаш амалиётини йўлга қўйиш сўралмоқда”.\nБлогерлар нима дейди?\nРасмий баёнотга айрим блогерлар ўз муносабатини билдириб чиққан.\nХусусан, Нурбек Алимов Telegram каналида шундай ёзади:\n“Менинг постим остида ёзилган комментарийлар учун мен эмас, ўша комментарийни ёзган одам жавобгар. Пост учун эса мен жавобгар. Кейин қонунда хеч қачон комментларни зудлик билан ўчириб ташлаш ҳақида гап йўқ. Мисол учун, Тошмат блогер ёзган пост остида Эшмат бирорта Ғишмат ҳақида "уни ноқонуний шунча бойлиги бор" деб гапирса ёки ҳақорат қилса, мен у комментарийни ўчирмайман, максимум қўлимдан келадигани бировни ҳақорат қилмаслик бўйича маслаҳат ва тавсия беришим ва бунга қонунда жазо борлигини эслатиб ўтишим мумкин холос".\nБлогер Ферузхон Ёқубхўжаев эса видеомурожаат билан чиққан, у икки ойлик либерализм ва сўз эркинлиги тантанаси, демократия ва ҳоказолар учун миннатдорлик билдиришини айтган:\n“Бундай сўз эркинлигининг бундай юксак даражасида мен яхшиси шаҳар тарихи ёки французлар қандай яшаётгани ҳақида, юртимизнинг гўзал табиати ҳақида ҳикоя қиламан. Менимча бу тўғрироқ ва хавфсизроқ бўларди. Ҳаммаси ўз ўрнида бўлар эди…\nОзодлик тантанасидан энди мантиқ тантанаси томонига ҳаракатланамиз. У ёқда ғалаба қилгандик, бу ерда ҳам ютамиз”.\nЯна бир блогер Нозимжон Сафаров ушбу баёнотни сўз эркинлигини чеклаш сифатида баҳоламоқда.\n"Ушбу баёнотнинг ғалатилиги, мантиқсизлиги ва кулгулилигини четга суриб қўйган ҳолда айтиш жоизки, бу сўз эркинлигини чеклашга ҳаракат сифатида баҳоланяпти. Бугун кўпчилик ушбу "сказочный" баёнотдан норози бўлишмоқда. Уларнинг норозилигида жон бор. Ахборот соҳаси бўйича ваколатли орган жамоатчиликка "фақат яхши ёки нейтрал коммент ёзларинг" дея берган сигнали орқага катта қадам. Ферузхон тўғри айтаяпти (https://youtu.be/ZG0zoIayFpU) - ноўрин фикрлашни ҳам тақиқлаш керак".\nКиритилди: 13:10 14.08.2019. Ўқилди: 930 марта. Фикрлар сони: 0 та.


Ислом Каримов қароргоҳини туристик объектга айлантириш таклиф қилинди — Sof.uz\n26.05 10:04 472 Ўзбекистон\n«Тошкент 5 ташаббус ҳаракати» ёшлар фестивали доирасида туризм ва спорт вазири Азиз Абдуҳакимов билан ўтказилган учрашувда иштирокчилардан бири Ўзбекистон Биринчи Президенти Ислом Каримовнинг «Оқсарой» қароргоҳини туристик объектга айлантириш таклифини берди. Бу ҳақда «Дарё» хабар қилмоқда.\n«Бу таклифни ўрганиб чиқамиз. Биринчи Президентимизни буюк сиёсий арбоб ва мустақиллигимизни таъминлаб берган шахс сифатида барча ҳурмат қилади. Ўйлашимча, бу таклиф жуда тўғри. У ерда қандайдир чекловлар бор эканидан хабарим йўқ эди. Буни, албатта, ўрганиб чиқамиз», — деди Абдуҳакимов.


МТИда ХХРнинг Ўзбекистондаги Фавқулодда ва мухтор элчиси Цзян Ян билан учрашув бўлиб ўтди. Суҳбат давомида Ўзбекистон-Хитой ҳамкорлигини кенгайтириш истиқболлари ва ШҲТ доирасидаги кўп томонлама ҳамкорлик масалалари муҳокама қилинди.\nСМТИда Швейцария Ташқи ишлар вазирлигининг сув масалалари бўйича махсус вакили Г.Бонвин ва Швейцариянинг Муваққат ишлар вакили Д.Петтер билан учрашув бўлиб ўтди.\nАҚШ экспертлари билан учрашув\nСМТИда LYN Community (АҚШ) президенти У.Кьюсак ва Халқаро конфессияларо тинчлик корпуси (IIPC) вакили Д.Лангфорд билан учрашув бўлиб ўтди.\n21 июнь куни Олмаота шаҳрида «Етакчиликнинг 30 йиллиги» мавзусида халқаро илмий анжуман бўлиб ўтди. Тадбир Қозоғистон Республикаси биринчи Президенти кутубхонаси, Қозоғистон Республикаси биринчи Президенти фонди ва Олмаота ҳокимияти кўмагида ташкил этилди.\nСМТИда Хитой ижтимоий фанлар академияси ҳузуридаги Россия, Шарқий Европа ва Марказий Осиё Институти (IREECAS) экспертлари билан учрашув бўлиб ўтди.\nСМТИ вакиллари КАМКА минтақавий форумида иштирок этишди\nЖорий йилнинг 13-14 июнь кунлари Тошкентда «Марказий Осиё, Мўғулистон, Кавказ ва Афғонистон» (КАМКА) минтақавий форуми бўлиб ўтди. Бу галги форум "КАМКА: умумий манфаатлар, умумий интилишлар" мавзусига бағишланди.\nСМТИ ва БСТИ ўртасида ўзаро англашув меморандуми имзоланди\n4 июнь куни Тошкент шаҳрида Ўзбекистон Республикаси Президенти ҳузуридаги Хавфсизлик кенгаши аппарати билан Беларусь Республикаси Хавфсизлик кенгаши давлат котибияти ўртасида икки томонлама маслаҳатлашув бўлиб ўтди.\nМТИда Хитой Халқ Республикаси Ташқи ишлар Вазирлиги ва Пекин университетиниг Халқаро ва стратегик тадқиқотлар институти (ХСТИ) вакилларидан иборат делегация билан учрашув бўлиб ўтди.\nСтратегик ва минтақалараро тадқиқотлар Институти Чирчиқ шаҳридаги 14-сонли Меҳрибонлик уйи кутубхонасига китоблар совға қилди\nПрезидентимиз Шавкат Мирзиёевнинг «Китоб маҳсулотларини нашр этиш ва тарқатиш тизимини ривожлантириш,\nСМТИда халқаро давра суҳбати бўлиб ўтди\nСМТИда Германия халқаро муносабатлар ва хавфсизлик институтининг Шарқий Европа ва Евроосиё бўйича етакчи эксперти Себастиан Шик ва Рим геосиёсий тадқиқотлар институтининг Евроосиё дастури иштирокчиси Фабрисси Виелмини иштирокида давра суҳбати бўлиб ўтди.\nСМТИда Германия ҳарбий делегацияси билан учрашув бўлиб ўтди\nСМТИга Германиянинг Федерал Мудофаа Вазирлигининг хавфсизлик ва мудофаа сиёсати бошқармаси бошлиғи бригада генерали Волфганг Ол бошчилигидаги ҳарбий делегация билан учрашув бўлиб ўтди.


Қашқадарё вилояти иқтисодий суди янги бинода фаолият бошлади.\nШу муносабат билан ўтказилган тадбирда Ўзбекистон Республикаси Олий суди раиси К. Комилов ва бошқалар суд-ҳуқуқ тизимида амалга оширилаётган изчил ислоҳотлар одил судлов ва қонун устуворлигини таъминлаш, аҳолининг ҳуқуқий маданиятини юксалтиришга хизмат қилаётганини таъкидлади.\nПрезидентимизнинг 2017 йил 21 февралдаги “Ўзбекистон Республикаси суд тизими тузилмасини тубдан такомиллаштириш ва фаолияти самарадорлигини ошириш чора-тадбирлари тўғрисида”ги фармони ижроси доирасида фуқароларнинг ҳуқуқ ва эркинликларини ҳимоя қилувчи суд-ҳуқуқ тизими моддий-техник базаси мустаҳкамланиб, ҳудудларда янги суд бинолари қурилиб, мавжудлари реконструкция қилинмоқда.\nСуд-ҳуқуқ тизимида босқичма-босқич амалга оширилаётган ислоҳотлар туфайли соҳа ходимларининг меҳнат шароити яхшиланаётгани суд тизими самарадорлиги ва фуқароларнинг одил судловга эришиш даражасини оширишга хизмат қилаётир.\n– Қарийб 35 йил суд тизимида ишлаганман, – дейди меҳнат фахрийси Парда Эшматов. – У пайтларда бугунгидек қулайлик бўлмаган, соҳа ходимларининг ижтимоий ҳимоясига эътибор берилмаган. 5-6 судья бир хонада ўтириб ишлардик. Бино қишда совуқ бўлса, ёзда иссиқдан ўтириб бўлмасди. Битта судда 13 нафар судья ишласа, ҳаммасига атиги битта суд зали бўлган. Табиийки, бу иш самарадорлигига жуда таъсир қиларди. Бугун вилоят иқтисодий судига қуриб берилган бинони кўриб ҳавасим келди. Қонун ҳимоячилари учун ҳам, фуқаролар учун ҳам барча шароит яратилган.\nЯнги бинода “Чоштепа чашмаси” корхонаси томонидан 6 миллиард 68 миллион сўмлик қурилиш-монтаж ишлари бажарилди.\n– Бинода мавжуд 4 кичик ва 1 катта суд зали хўжалик низоларини кўриб чиқишда дастлабки ва апелляция инстанцияси ишларини муҳокама этиш жараёнини тез ва сифатли амалга ошириш имконини беради, – дейди вилоят иқтисодий суди судьяси Ж. Тўхтамишев. – Шунингдек, прокурор, адвокатлар хоналари, фуқароларни қабул қилиш хоналари совутиш ва иситиш ускуналари билан таъминланган. Албатта, бундай эътибор ва ғамхўрлик, бизга яратиб берилаётган имкониятлар зиммамиздаги масъулиятни икки ҳисса оширади. Тадбиркорлик субъектлари ва фуқароларнинг қонуний манфаатлари ва ҳуқуқларини ҳимоя қилиш, қонун устуворлигини таъминлашда фидойилик билан ишлашга ваъда берамиз.


Наманганда мамлакатдаги биринчи велойўлак очилди – Газета.uz\nФото: ЕХҲТ Лойиҳалар координатори\nНаманганда мамлакатдаги биринчи велойўлак очилди\nНаманганда ЕХҲТ билан ҳамкорликда умумий узунлиги 2,2 км бўлган велойўлак очилди.\nLotinchada 27 сентябрь 2017, 19:25 Жамият\n23 сентябрь куни Наманганда Ислом Каримов шоҳ кўчаси бўйлаб бунёд этилган биринчи тўлақонли велойўлакнинг тантанали очилиши бўлиб ўтди. Унинг очилиши муносабати билан «Шаҳримизни биргаликда обод қилайлик!» шиори остида веломарафон бўлиб ўтди.\nПиёдалар йўлагининг ўнг томонида жойлашган велойўлак «Дўстлик» бозори қаршисидаги майдондан бошланиб, Наманган муҳандислик педагогика институти автотураргоҳигача давом этади. Унинг умумий узунлиги 2264 м бўлиб, биринчи томони 1111 м, иккинчи томони эса 1153 м ни ташкил этади.\nУшбу ташаббус ЕХҲТнинг Ўзбекистондаги лойиҳалари координатори молиявий кўмагида «Экологик ташаббусларни амалга оширишда Ўзбекистон Республикасига кўмаклашиш — фаза II» лойиҳаси доирасида Экология ва атроф-муҳитни муҳофаза қилиш давлат қўмитаси ҳамда Ўзбекистон Экологик ҳаракати билан ҳамкорликда амалга оширилди.\nЛойиҳа жараёнида тротуарнинг шикастланган қисмлари таъмирланиб, айрим жойларига янги қопламалар ётқизилди, йўл белгилари ўрнатилиб, чизиқлар чизилди. Автотураргоҳ яқинига велосипедчиларни ҳимоя қилиш учун тўсиқ ўрнатилди. Иккита жойга ҳар бири 10 велосипедчига мўлжалланган тўхташ жойи ташкил этилди.\nЕХҲТ Лойиҳалар координатори веломарофон иштирокчиларига 80 та велосипед тақдим этди. Ушбу велосипедлар акциядан сўнг меҳрибонлик уйлари, мактаблар ва ўзини ўзи бошқариш органларига беғараз фойдаланиш учун берилди.\n«Лойиҳадан кўзланган мақсад — вилосипед каби экологик транспорт тури шаҳар транспорт тизимига интеграция қилиниб, атроф-муҳитга зарарли таъсирни камайтириш мумкинлигини кўрсатишдан иборат», — деди ЕХҲТ Лойиҳалар координатори Идорасининг лойиҳалар бўйича миллий маслаҳатчиси Мурод Ҳусанов «Газета.uz"га.\nЛойиҳа олти ой давомида амалга оширилди, дея хабар қилди у. Унинг таъкидлашича, кўп вақт ташкилий ишлар, лойиҳалаштириш, шунингдек шаҳар маъмурияти ва бошқа маҳкамалар билан келишишга сарфланди.\n«Газета.uz» 5 820


Жараён 31.05.2019 38\nФуқаролар йиғини ходимларини ишга олиш тартиби ўзгаради\nЖорий йилнинг 1 июнь санасидан бошлаб фуқаролар йиғинлари ходимлари билан меҳнат шартномаларини тузиш ва бекор қилиш фуқароларнинг ўзини ўзи бошқариш органлари фаолиятини мувофиқлаштириш бўйича туман (шаҳар) кенгашлари раисларининг биринчи ўринбосарлари томонидан амалга оширилади.\nБу тартиб Ўзбекистон Республикаси Президентининг 2019 йил 2 апрелдаги "Аҳоли муаммолари билан ишлашда маҳалла институтининг мавқеини тубдан ошириш чора-тадбирлари тўғрисида"ги фармонида белгиланган.\nТаъкидлаб ўтиш жоиз, айни пайтга қадар бу вазифани фуқаролар йиғини ва унинг кенгаши номидан фуқаролар йиғини раиси амалга ошириб келаётган эди.\nЎзбекистон Республикаси Президентининг 2019 йил 18 майдаги фармонига кўра, шу йил 1 июндан бошлаб маҳаллий заргарларга тижорат банкларидан миллий валютада олган банк кредитлари бўйича фоиз харажатларини қоплаши учун давлат томонидан кўмак кўрсатилади.\nМаҳаллий заргарлар давлат томонидан қўллаб-қувватланади\nЯъни, маҳаллий заргарлик маҳсулотлари ишлаб чиқарувчилар қимматбаҳо металларни сотиб олиш учун тижорат банкларидан миллий валютада кредит олганда, кредит фоиз харажатларининг Марказий банк қайта молиялаштириш ставкасидан ошадиган, бироқ кредитлар бўйича 5 фоизлик пунктдан ортиқ бўлмаган қисми Вазирлар Маҳкамаси ҳузуридаги Тадбиркорлик фаолиятини ривожлантиришни қўллаб-қувватлаш давлат жамғармаси томонидан компенсация қилиш орқали қопланиши мумкин.\nБунинг учун, 2019-2020 йилларда заруратга қараб Тадбиркорлик фаолиятини ривожлантиришни қўллаб-қувватлаш давлат жамғармасига мазкур бандда кўрсатилган мақсадлар учун Давлат бюджети маблағларидан 40 миллиард сўмгача миқдорда маблағ ажратилиши белгиланган.\nҚатор маҳсулотлар экспорти янада соддалашади\n2019 йил 1 июндан бошлаб тирик ҳолдаги товуқ, қуён ва балиқ ҳамда уларни сўйиб ишланган маҳсулотлар экспорти учун Ўзбекистон Республикаси Президенти ёки Вазирлар Маҳкамаси рухсати талаб қилинмайди.\nБу тартиб Ўзбекистон Республикаси Президентининг 2019 йил 24 майдаги "Экспорт фаолиятини молиялаштириш ва суғурта ҳимояси механизмларини кенгайтириш чора-тадбирлари тўғрисида"ги қарорида белгиланган.\nДХМ энди ҳудуд танламайди\n2019 йил 1 июндан бошлаб давлат хизматларидан фойдаланиш учун жисмоний ва юридик шахслар исталган жойдаги Давлат хизматлари марказларига (прописка ва почта манзилидан қатъи назар) мурожаат қилиши мумкин.\nБу тартиб Ўзбекистон Республикаси Президентининг 2019 йил 15 февралдаги "Давлат хизматлари кўрсатиш миллий тизимини янада комплекс ривожлантириш чоралари ҳақида"ги қарорида белгиланган.\nИжро тизимида ўзгаришлар юз беради\nЎзбекистон Республикаси Президентининг 2019 йил 12 мартдаги қарорига мувофиқ, 2019 йил 1 июндан бошлаб ижро иши юритиш тизимида қатор ўзгаришлар бўлади.\nЖумладан, эндиликда ижро иши юритишни қўзғатиш тўғрисидаги масала ижро ҳужжати келиб тушган вақтдан бошлаб бир иш куни ичида ҳал этилади. Шунингдек, ижро ҳаракатларини амалга оширишга тўсқинлик қилувчи ҳолатлар мавжуд бўлган тақдирда, мазкур ҳаракатлар қарздорнинг аризасига ёки давлат ижрочисининг ўз ташаббусига кўра кўпи билан икки марта кечиктирилиши мумкин.\nАввал ижро ҳаракатларининг неча марта кечиктирилиши мумкинлиги қонунчиликда кўрсатилмаган эди.


Россия мигрантларга пенсия тўлаш лойиҳасини кўриб чиқмоқда | bankvabiznes.uz\nРоссия мигрантларга пенсия тўлаш лойиҳасини кўриб чиқмоқда\n1 январдан бошлаб Россияда ишлаётган мигрантлар, шунингдек Евроосиё иттифоқининг бошқа мамлакатларида ишлаётган РФ фуқаролари учун «Евроосиё пенсияси»ни жорий қилиш лойиҳаси кўриб чиқилмоқда.\nУшбу ҳамкорлик Евроосиё иттифоқининг барча бешта давлатлари – Россия, Қозоғистон, Белоруссия, Aрманистон ва Қирғизистон ҳудудида кучга киради. Пенсия шартномаси лойиҳаси тўрт мамлакат парламентлари томонидан ратификация қилинган бўлсада, Қозоғистон бунга қарши чиқмоқда.\nЎз давлатидан ташқарида ишлайдиган EOИИ фуқароларига пенсия тўлаш имконияти яратиш лойиҳаси 2014 йилда кўриб чиқилган эди.. Остона шаҳрида битим имзоланиб, унда иттифоқдош мамлакатлар фуқароларини пенсия билан таъминлаш ички қонунчиликка ва халқаро шартномага мувофиқ амалга оширилиши кўрсатилган эди. Бироқ, ратификация жараёни 2019 йилга қадар чўзилиб кетди.\nНатижада, евроосиёлик давлатлари орасида лойиҳа борасида зиддиятлар келиб чиқди. Ушбу мавзу доирасида мамлакат раҳбарлари иштирокидаги муҳокамалар бўлиб ўтди. Пенсия тизимларини тасдиқлаш муддати 2019 йил охирига қадар белгиланиб, келишув 2020 йилда кучга кириши лозим эди.\nРоссияда мигрантларни ишга олиш чекловлари маълум қилинди\n«Нафақани ҳисоблашда EOИИ ҳудудида тўпланган иш стажи ҳисобга олинади. Оддий халқ учун бу жуда муҳим», – деди Президент Владимир Путин 2020 йилнинг июль ойидаги Нур-Султонда ўтқазилган Эвроосиё саммитида. Фуқаролар нафақаларини Иттифоқнинг исталган жойидан олишлари мумкин. Пенсия олиш ҳуқуқини олиш учун фуқаро камида бир йил мобайнида бошқа EOИИ давлатлари шататида ишлаган бўлиши керак.\nШартнома кучга киргандан сўнг, Россияда 5 йил, Белорусияда 3 йил, Қозоғистонда 1 йил ва қолган вақт Арманистонда иш олиб борадиган Арманистон фуқароси бир вақтнинг ўзида 4 мамлакатдан – ҳар биридан маълум бир иш даври учун нафақа олиши мумкин.\nЛойиҳа тўлиқ пенсия тажрибасига эга бўлмаган, турли мамлакатларда ишлаган 180 млнга яқин одамлар манфаатларини кўзда тутади. Ушбу пенсия схемаси орқали Россия иш ҳақи ва даромадлари паст бўлган мамлакатлар: Қирғизистон, Арманистон, Белорусия мигрантларига нисбатан донор сифатида фаолият олиб боради.\nМутахассисларнинг таъкидлашича, келишув кучга киргандан сўнг, Россия муқаррар равишда Эвроосиё фуқароларининг пенсия ҳуқуқларини тенглаштириш йўлидаги барча қўшимча харажатларни ўз зиммасига олади. Қозоғистон ва Россияда ўртача пенсия таққосланганда ўртача 16 ва 15 минг рублни ташкил этади. Аммо Арманистон ва Қирғизистонда бу миқдор 5,5-6 мингдан ошмайди. Эндиликда, Россия ҳудудида ишлаган Қирғизистон ёки Арманистон фуқароси қисқа муддатли иш стажи ва кам шахсий коэффитсиентга эга бўлишига қарамай, РФ бюджетидан қўшимча тўлов олиш ҳуқуқига эга бўлади. Шунингдек, Арманистонда ёки Қирғизистонда яшаб туриб ҳам, Россиянинг Пенсия жамғармасидан тўғридан-тўғри тўловларни қабул қилиш мумкин.\nЭслатиб ўтамиз, яқинда Ўзбекистон ЕОИИ да кузатувчи мақомини олди. Ўзбекистоннинг ЕОИИга аъзо бўлиши масаласи иттифоқнинг кўпроқ сиёсий тузилма эканлиги туфайли кўплаб баҳсларга сабаб бўлиб келяпти. Бундан ташқари, ҳукумат Жаҳон савдо ташкилотига аъзо бўлиш устида иш олиб боряпти.\nРоссияда хориж ишчилари учун патент нархи қанча қилиб белгиланган?\nРоссияга кириш таъқиқини (запрет) текшириш усуллари\nНоқонуний «снос»ни амалга оширганлар қандай жазоланади 16/01/2021\nСолиқ текширувлари қандай ўтказилади? 15/01/2021\nРоссия мигрантларга пенсия тўлаш лойиҳасини кўриб чиқмоқда 14/01/2021\nKundalik.uz да қандай тўлов қилинади? 13/01/2021\nКимларга таътил ва устамалар берилади? 13/01/2021\nНоқонуний «снос»ни амалга оширганлар қандай жазоланади\nСолиқ текширувлари қандай ўтказилади?\nKundalik.uz да қандай тўлов қилинади?\nКимларга таътил ва устамалар берилади?


Ҳолландиялик ҳайдовчи парадни бузди\n15 май 2021, Тошкент вақти: 04:13\nПайшанба куни 38 ёшли ҳайдовчи Нидерландия қироличаси Беатрикс куни муносабати билан уюштирилган парадга йиғилган одамларни машинаси билан уриб, 5 кишини ўлдирди.\nАпелдорн шаҳрида рўй берган ушбу ҳодиса оқибатида 12 киши жароҳатланди.\nИсми ошкор этилмаётган ҳужумчи сўроқ қилинган пайтда ўзининг қиролича оила аъзоларига шикаст етказишга ҳаракат қилганини тан олди.\nУнинг машинаси катта тезликда келиб, полиция ҳалқасини ёриб ўтди, бир қанча одамни босиб ўтиб, майдондаги ёдгорликка урилди.\nМамлакат полициячи тарқатган маълумотларда ушбу ҳужумнинг уюштирилиш сабаблари ҳозирча маълум эмаслиги айтилади.\nНидерландия прокуратурасининг вакилига кўра, ҳужумчи 30 йилга озодликдан маҳрум этилиши мумкин.


Олий ўқув юртларига киришда 18 та фандан имтихон бўлиши керак (ми)…?!\nКелажаги буюк Давлат-мустақил Ўзбекистоннинг миллий мафкураси, маънавиятини шакллантириш, қарор топтириш, инсонлар савиясини кўтариш, асосийси илмнинг асл мохиятини тушуниб етиш хамда зиёли, комил инсонларни етиштириш биринчи галдаги вазифамиздир. Республикамизнинг ижтимоий – иқтисодий камолоти ёш авлоднинг сайи ҳаракатларига боғлиқ эканлиги энди хеч кимга сир эмас. Ўсиб келаётган ёш авлод ва уларнинг келажакда қандай касбни эгаллашига қараб, Республикамиз келажагини тасаввур қилса бўлади. Келажак- ёшларимизники. Ёшлар фаолияти фаровон ҳаётимиз мезонидир. Худди шу маънода ёшларнинг таълим – тарбияси ҳар бир ота-онанинг, ўқитувчи-тарбиячининг Ватан олдидаги муқаддас бурчидир. Замонавий шахс – чуқур, умумий билим, кенг дунёқараш ва юқори касб тайёргарлиги эгаси, замонавий ахборот коммуникациялари бўйича етарли саводхон, ўз билимини тезлик билан янгилаш ва тўлдира олиш қобилиятига эга шахс сифатида қаралади. Шулар қаторида унда интизомлилик, маъсулиятлилик, зиёлилик, мамлакат мустақиллигига, Ватан ва жаҳон тараққиёти йўлида эзгулик ва адолатга садоқат туйғулари мавжуд бўлиши зарур. Ўз фаолияти, фани соҳасидан қатъий назар жамоада ишлай олиш қобилиятига, менежмент ва маркетинг соҳаларида тайёргарликка эга бўлиши, янги технологияларни жорий этишнинг ижтомий, сиёсий ва маданий жиҳатларини аниқ тасаввур қила олиши керак. Чунки жамиятимизда содир бўладиган туб ўзгаришлар бозор муносабатларига кириб боришимиз шахсдан нафақат касб билимларини, балки иқтисодий, сиёсий, хуқуқий, техникавий - хаётий билимлардан ҳам ҳабардор бўлишни тақозо қилмоқда. Демак таьлим-тарбиянинг сифати, самарадорлиги биринчи навбатда сифатли таьлимга боглик. Бу борада ўз тажрибамга асосланган холда қуйидаги таклифларни Сиз билан ўртоқлашмоқчиман: Олий ўқув юртларига кириш имтихонларида тестлар мактаб, коллеж ва академик лицейларда ўтиладиган асосий 18 та фандан тенг миқдорда, масалан 6 тадан саволлар асосида (6 х 18 = 108 та) тузилиши керак. Олий маълумотга давогар ўқувчи географияни хам, биологияни хам, математикани хам, хорижий тилларни хам, информатикани хам, қўйингчи мусиқани хам билсин. Барча фанлардан минимал талабларга лаббай деб жавоб берсин. Ана шунда ўқувчи ёшликдан барча фанларни мукаммалрок ўқишга, ўзлаштиришга харакат қилади. Сиз нима дейсиз азиз замондош?


Kutubxona - Nazar Eshonqul. Yalpiz hidi (hikoya) / Kiril\nSiz shu sahifadasiz: Nazar Eshonqul. Yalpiz hidi (hikoya) / Kiril\nАсар номи Ялпиз ҳиди (ҳикоя)\n1 I. Саратон\n2 II. Ҳазонрез\n3 III. Баҳор Гуллари\nЯлпиз ҳиди (ҳикоя)\nУ балким бир ҳафта олдин қишлоғининг четидаги тўқайда ўсадиган бўлиқ ялпизларни эслаган ва сўнг унутгани учун ўша куни юзага чиқар-чиқмас, яна яширинган - ҳали ўзи ҳам нима деб аташни билмаган ботиний туйғулари ва хотиралар бугун китоб ўқиб ётганида ўз-ўзидан шуурини банд этиб, бир зум сувга яширинган пўкакдек хаёлига лип этиб қалқиб чиққану, унга ялпиз солинган шўрва ҳидини эслатгандир? Ҳар қалай, Самандар ялпиз солинган шўрва ҳидини қўмсарди. Шу сабабли бўлса керак, уйнинг орқасидаги болалар боғчасига қарашли қаровсиз боғ унинг кўнглига яқинроқ эди. Йўқ, у қарийб саккиз йилдан бери шу ерда яшаётгани учун бу боғ қадрдон эмасди, балки, ўша, ҳатто одам тушунтириб бера олмайдиган, майсалар билан гуллар ўртасидаги ҳали буткул чегара ўрнатилмаган, ўсимликлар ўз эркича ўсиб ётган, баъзи кунлари деразани очиб, ишлаб ўтирганида ялпиз ҳиди келиб қолгани учун мана шу қаровсиз боғ Самандарнинг кўнгли ва хотираларига яқин эди.\nКуз қандай келганини Самандар деярли сезмай ҳам қолди. Мезон ойининг бошларида сафарга кетдию, ўн кунлардан сўнг қайтиб келди. У қайтиб келган куни шаҳарга ёмғир ёққанди. Ёмғир шу даражада енгил ёғгандики , эдики, гўё кимдир бутун шаҳар устига ҳўл рўмолчасини бир силкитиб олгандай эди. Шаҳардаги дарахтлар ҳали ўз рангини йўқотмаганди. У кечқурун боғ айлангани чиқди-ю, тонг қолди: бу ерда куз аллақачон бошланган, қуриган новдалар чирт-чирт узилиб тушарди. Энди боғ ёздагидан ҳам кўра аянчли тусда эди. Ёмғир тафти аралаш ер ҳиди келаётган бўлса-да, Самандар кўпроқ куйинди ҳидини сезарди. Бу ҳид фаррош аёл болалар боғчаси атрофини супураётганда боғдан учиб борган хазонларни ёқиб юборган жойдан - кекса ёнғоқ дарахти тагидан келаётганди. Самандарга бу ҳид нохуш нарсадан даракчи бўлиб туюлди.Бир ҳафталардан сўнг столида уч дона номозшом гулининг сўлиб ётганини кўрди-ю, ногаҳон куз келганини ва бунга ўзининг ишонгиси\nкелмаётганини англади. Гулларни уч кун олдин қизи болалар боғчасидан - гулзордан узиб келганди, сўнг отасига мақтаниб кўрсатган эди: қизи гулни ҳадеб искарди. Самандар ҳатто ақли етмаган гўдак ҳам гўзалликка бунчалар шайдо бўлишини кўриб, ҳаяжонланиб кетганди. Қизининг юзи ҳам эндигина очилган ғунчадай яшнаб турарди; қизи унинг китоблари билан овора бўлиб, гулни стол устида унутиб қолдирган, у келтирганда гулларнинг сарғиш гулбарглари ҳали сўлим эди. Самандар уч кунча олдин гулларни столида кўриб, ухлаб ётган учта гўдакка ўхшатганди; энди эса, қовжираб қолганда улар болаларга яна ҳам кўпроқ ўхшар, фақат уларда ҳаётдан асар ҳам йўк эди. Гуллар қуриб, малла тусга кирганди. Самандарнинг уларга кўнгли ачишди-ю, столи устидан олиб ташлагиси келмади; гулларнинг биронта ҳам барги тўкилмаганди, улар ўлим билан мардонавор жанг қилганди. Бу йил куз, унинг назарида, бошқача келди. Энди тўкилаётган хазонларни у кузнинг тириклик ва ўлим ҳақидаги қасидаси деб эмас, балки ҳарир кўйлак кийган, хаёлидаги ва боғдаги мусиқага мос рақс тушаётган фаришталар деб ўйлай бошлади.\nСамандар кўнглига оқиб кираётган шу тахлит кечинмалардан ўзини маст бўлиб қолгандек сезарди. У бу туйғулар қалбига оқиб кирган сайин мулоҳазалироқ, мулойим, дилгир бўлиб бораётганини англарди ва ҳозирги ҳаёти аввалги ҳаётидан мазмунлироқ туюларди. У авваллари йиллаб бирон марта ҳам чин юракдан ғуссага тушмаганини, ҳайратланмаганини таажжуб билан эсларди. Ваҳоланки, ўшанда ҳам шу боғ бор эди. Куз ўшанда ҳам худди шундай сирли туюларди. Сабабини ўйларди-ю, тагига ета олмасди, лекин менинг бунчалик хазонришта бўлиб қолишимга ўша саратондаги ялпиз солинган шўрва ҳидини эслаганим сабабчи бўлди, бўлмаса, мен бу оламда ғафлатда ўтиб кетардим. Бу гўзалликларни сезмай қолардим, деб ўйлай бошларди. Баъзида эса куз ҳам, боғдаги сукунат ҳам, хазонларнинг рақсга тушаётгани ҳам, кўнглидаги кечинмалар ҳам ва ўзи ҳис этаётган ботиний гўзаллик ҳам - ҳаммаси кўнглидаги ўша туганмас қўшиқнинг давомидай бўлиб туюлар ва ўша қўшиқ кўнглини энди тобора забт этиб олаётганини сезиб қоларди. У кузнинг аста-секин уйига ҳам бостириб кираётганини дафъатан сезиб қолди. Бир ойча олдин хазон боғнинг ўзида уйилиб ётганини кўрганди. Бир неча кундан сўнг эса хазон уй билан боғни ажратиб турган панжарадан ўтиб, йўлкага ҳам сирғалиб ўтганини кўрди. Бир ҳафтадан сўнг эса кечаси довул бўлди. Эрталаб у ишга отланаётганида даҳлизда иккита хазон ётганини кўриб қолди ва шунда куз ҳатто уйга ҳам бостириб кирганидан хурсанд бўлиб кетди. Хотини эса унинг кечаси деразани очиқ қолдирганидан норози бўлиб, хазонларни супуриб олди-да, ахлат челакка ташлаб юборди, сўнг худди юқумли касалликнинг жойини тозалаётгандек даҳлизни яхшилаб артди. Самандар шунда бу хазонлар боғдан менинг уйимга мадад излаб учиб келган деган ўйга борди. Лекин бу ўйини хотинига айтиб масхара бўлишдан қўрқди.\nСамандар бир кечаси дераза қаттиқ тақиллашидан уйғониб кетди. У ётган жойидан шошиб турди-ю, гарангсиб деразани ва юпқа ёғоч тўсиқни очди, юзига ёмғир ҳиди, сўнг томчилар урилди. У зим-зиё тунда деразани қоққан кишини қидириб аланглади, лекин ҳеч ким йўқ эди. Шунда у дераза менинг хаёлимда тақиллаган деб ўйлаб, хотиржам тортди. Бироқ эртасига яна кимдир деразани шошиб қоқди. Самандар деразани очиб ҳеч кимни кўрмади. Яна ёмғир аралаш хазон ҳидини сезди ва энди ўзидан хавфсирай бошлади. Фақат учинчи кунгина «безори»ни тутишга муваффақ бўлдик бу - деразаси ёнида ўсган кекса ўрикнинг шохчаси эди. Шамол турганда шохча силкиниб деразани тақиллатарди. Самандар шохчани ушлаб кўриб, унинг ғадир-будир, совуқ эканини сезди: шохчада ҳаёт асари сезилмасди. Азбаройи шохчага раҳми келганидан унинг бандини бир-икки силади-ю, шохчага тегинмади. Унинг назарида куз ўзини безовта қилишга ҳаққи бордай эди. Шохча ўзини эслаганидан хурсанд ҳам бўлди. Бир куни ишдан қайтганида шохчанинг узиб олинганини, қора чирик пўстлоғи қўли кесиб олинган енгдай осилиб турганини кўрди-ю, бу хотинининг иши эканини билди. Эрталаб хотини бир ҳафтадан бери дераза тақиллашидан ухлай олмай чиқаётганидан нолинган эди. Самандар шунда хотини билан ўзи орасида катта жар пайдо бўлаётганини англади: бу жар тобора катталашиб борарди, назарида хотини ҳеч қачон ўзини тушунмагандай туюлиб кетди. «Гўзалликни бўғиб қўйиш ҳам, гўзалликка нисбатан куч ишлатиш ҳам ер юзидан ҳаёт илдизларини суғуриб ташлаш билан баробардир», - дея ўйлади Самандар қандайдир китобдан ўқиган сўзларини хотирлаб. Самандар шу кунларда бутун вужудига қайдандир келаётган хазин оҳанглар сингиб бораётганини сезарди, бу оҳанглар қаровсиз боғдан таралаётгандай эди.\n— Гуллар негадир бу йил бошқача очилди, - деди хотини унга қарамай. - Негадир бу йил кўнгилга жуда яқиндек туюлаяпти.\n— Ҳар йили ҳам шундай очиларди, - деди Самандар, - фақат биз эътибор бермасдик.\n— Билмадим. Ҳар қалай, бу йил жуда бошқача, - деди хотини, - қараб турсанг, ҳар бир гул панжаралардан бошини узатиб қараётган қизалоқларга ўхшаб кетади.\n— Тўғри, улар билан болалар ўртасида қандайдир ўхшашлик бор, - Самандар хотинининг топқирлигидан завқланиб кетиб, унга кулиб қараб қўйди. Хотини унинг гапини деярли эшитмади ҳам. У ўзининг таассуротларини бирдан гапириб қолишга ошиқарди, чоғи.\n— Қараб турсангиз, гуллар ҳам бир-бири билан жуда берилиб гаплашаётганга ўхшайди; - деди яна хотини, - қулоғингга қиқир-қиқир кулганлари эшитилгандек бўлади, агар бирон гул тебраниб қолса, ҳаммаси бирга қўшилиб тебранишади.\n— Бу кимдан? Бизда одамни гулга ўхшатмайди, шекилли, - деди хотини, - мен одамни гулга ўхшатишни қандайдир япон ёзувчисидан ўқиганман.\n-Бобурдан. Мен ҳам илгари шундай ўйлардим, - деди Самандар ва хотини бир пайтлари ўзи билан адабиётларга муносабат масаласида ҳеч келиша олмаганини эслади. - Лекин тўққиз ой олдин Навоийни ўқий бошлагач, бу фикримдан қайтдим.\n— Одам гулни кўрганда кўнглида нимадир туғилади-ю, сўнг дарров йўқолади, афтидан, у йўқолмаса керак, бизнинг ўзимиз унутсак керак, - деди хотини яна гулзорга қараб.\n— Ростдан ҳам, оқ атиргул гўзал бир қизга ўхшайди, - деди у ўзининг қизариб кетганини хотинидан яшириш учун. - қаранг, ана у гулбарглари - қат-қат сочлари, қизғишроқ яллиғи бор гулбарг эса юзи... Соч юзни оҳиста ҳовучлаб турибди... гўзал бир ҳикоя чиқаркан... Нима дедингиз? Сўзга уста бўлсам, ўзим ёзардим.\n— Ойижон, мен оламушук куйдим, - деди у тилини ясаб, эркаланар экан. Онаси унинг бошини силади. Лекин гулзордан кўз узмай:\n— Гулларнинг номини жуда топиб қўйишади-да, - деди, - тугмачагул, гулибеор, қирқоғайни, оққалдирғоч... ростдан ҳам, қалдирғочга ўхшайди. Қизлигимда менга нуқул оққалдирғоч совға қилишса, деб орзу қилардим.\n-Мен эса атиргул совға қилганман, - эслатди Самандар, хотинини илк бор оппоқ кўк гулли кўйлакда учратгани кўз олдига келди. «Ростдан ҳам ўша пайт оқ қалдирғоч га ўхшарди», ўйлади у дафъатан.\n— Тўғри, - деди хотини, унга бир кўз ташлади-ю, уялиб олиб қочди. - Карамга ўхшаган улкан атиргул эди. Лекин ҳиди ҳалигача димоғимдан кетмайди, ўша гулни эсласам, негадир анови атиргуллар кўримсиз бўлиб қолади. Балким бу ёшлик хотираси бўлгани учундир?\n-Анови гуллар қуёшчаларга ўхшайди, - деди қизчаси, дераза рахига осилганча, қўли билан панжара ағнаб ётган жойдан кўринаётган гулларни кўрсатиб. У отаси билан онаси нима ҳақида гаплашаётганини дарҳол англаб олган эди ва унинг чарос кўзлари ҳам ҳайрат, ҳам гўдаклик аралаш порлаб турарди.\nҲозир ҳам у марҳумнинг юзини эслаши билан хотирасига лип этиб гул ва қабр қалқиб чиқди. Шунда у ўлимнинг бир қадам нарида турганини ҳис этди-ю, умрнинг бунчалик қисқа эканлигидан бирдан вужудини титроқ босди. «Бу иккаласининг ораси бунчалик яқин, - деб ўйлади у, - одам бир марта тўйиб нафас олишга ҳам улгурмайди». Сўнг уфққа қараб хотирасидаги ва кўнглидаги ваҳимани қувмоқчи бўлди. Бироқ ловуллаб ёнаётган уфқда ҳам сариқ атиргул ва қабр пайдо бўлди. Сариқ атиргулнинг гулбарглари оҳиста тўкилар, ловуллаб ёнаётган уфқдан қип-қизил чўғга айланиб ерга учиб тушарди. У хаёлидан гул ва қабрни ҳайдаш учун кўзларини юмди; бироқ гул ва қабр кўз олдидан кетмади; аксинча, уфқдаги қип-қизил олов бирдан асов шамол гирдобига тушган қип-қизил лолаларга айланди; лолалар у ёқдан бу ёққа тебранар экан, бир зум қоқ ўртада турган сариқ атиргул ва қабрни ютиб юборар, яна гул ва қабр қалқиб чиқаверарди. Самандар бундан ларзага келди: бу манзара хаёлида энди узлуксиз адвом этишини англади ва кўзларини яна қаттиқроқ юмиб олди; шу дақиқада бу манзарада қандайдир ҳузурбахш гўзаллик таралаётганини, кўнгли бирдан ҳамма нарсадан холи ва айни дақиқада ҳамма нарсага алоқадор, ўзи, вужуди билан кўз олдидаги манзаранинг бир бўлаги эканлигини, буни ҳис этиш қалбида тараҳҳум ва зариф туйғулар уйғотаётганини ҳис этди.\n«Ҳар бир инсон қалбида олам билан уйғунлашишга ташналик бор, - дея ўйлади Самандар, - бу ташналик хунуклик ва турмушнинг кундалик туманлари ичида гарчи йўқолиб кетгандай туюлса-да, у бор, унинг борлигини билиш учун инсон ўз қалбини излаб кўриши керак; инсон умрининг мазмуни аслида ана шу ташналикдадир...».\nСамандар буларнинг ҳаммасида теран бир умумийликни англади; у ҳамон қаровсиз боғни - кўнглини тинмай кузатарди.\n— Умиданинг хонасига қўя қолинг, - деди у кўзлари яшнаб гулни ҳидлар экан.\nЮрагининг қуюқ туманлари орасидан - қаровсиз боғдан бу кўримсиз гулни топиб олганидан хурсанд эди.\n«Қизимга бу гулни сўлитма, дейман - дея ўйлади у, - ва гулни қандай парвариш қилиш кераклигини ўргатаман».\n"http://www.kutubxona.com/wiki/index.php?title=Nazar_Eshonqul._Yalpiz_hidi_(hikoya)_/_Kiril&oldid=13601" dan olindi


"HOJATBAROR" yana qora kursiga o'tirdi » Паст Дарғом ҳақиқати\nБош сахифа » ЯНГИЛИКЛАР » "HOJATBAROR" yana qora kursiga o'tirdi\n"HOJATBAROR" yana qora kursiga o'tirdi\n38 ёшли, олий маълумотга эга Маъруф Элмуродов (исм-фамилиялар ўзгартирилган) оилали, 3 фарзанднинг отаси. У ўн йил давомида олти марта фирибгарлик бўйича судланган. 2014 йил 7 октябрда Оқдарё туман судининг М.Элмуродовга беш йил олти ой муддатга озодликдан маҳрум қилиш жазоси охирги марта. 2016 йил 5 январда Паст Дарғом туман судининг ажримига кўра, Ўзбекистон Республикаси ЖКда белгиланган моддаларга асосан ўталмай қолган 3 йил 7 ой 7 кун шу муддатга ахлоқ тузатиш ишлари жазосига алмаштирилган. Ҳали жазосини муддати ўталмасдан у яна еттинчи бор қора курсида ўтирди.\nҚўлида дипломи, касби бўла туриб, енгил-елпи пул топиш йўлини танлаган М.Элмуродовнинг "тузоғи"га Дастлаб Гулистон маҳалласида яшовчи фуқаро Гулбаҳор Кўчимова тушди. Келинини олийгоҳга ўқитиш ниятида бўлган Г.Кўчимова товламачи Маъруфнинг "Самарқанд Давлат Университетида катта лавозимда ишлайдиган танишим бор. Тест жавобларининг натижасидан қатъий назар, бошланғич таълим факультетига ўқишга киргизиб қўя оламан", деган алдовларига учди. 750 АҚШ доллари эвазига сохталаштирилган имзо ва муҳр қўйилган талабаликка қабул қилинганлик ҳақидаги буйруқ ҳамда талабалик гувоҳномасига эга бўлди.\nФирибгарнинг кейинги "емаги" тойлоқлик Дилфуза Рустамова бўлди. Тиббиёт коллежини битириб, иш қидириб юрган Дилфузани Самарқанд шаҳар 4-сон туғуруқхонага ҳамшираликка ишга жойлаб қўйиш учун 700 АҚШ доллари олади ва ўз эҳтиёжлари учун ишлатиб юборади. "Кўп тармоқли" фирибгарга айланган М.Элмуродов жиноий қилмишларини давом эттириб, ургутлик Дилором Ҳайитованинг ишончини суиистеъмол қилди. У навбатдаги "мижозини" олий таълим муассасасига ўқишга киргизиш учун репетиторлик қилишини ва албатта, тайёрлаган абитуриентлари СамДУга кира олишлигига ишонтиради. Хизмат ҳақи олдиндан 1200 АҚШ доллари ва 200 минг сўм тўлаган Д.Ҳайитова алданганлигини кейин англаб етди.\nМ.Элмуродов 2017 йил август ойининг охирида таниши Дилбар Нарзуллаевани ҳам "чув" туширди. У танишининг СамТИ қошидаги академик лицейда ўқийдиган қизини "Суғдиёна" тиббиёт коллежига ўтказиб бериши учун 400 АҚШ доллари олади.\nҲамма нарсанинг охири, чеки-чегараси бўлгани каби "кўп тармоқи" фирибгарнинг ўн йиллик фаолиятига чек қўйилди. М.Элмуродовга Ўзбекистон Республикаси ЖКнинг тегишли моддаларига асосан, узил-кесил олти йилу бир ой муддатга озодликдан маҳрум қилиш жазоси тайинланди. "Ҳожатбарор" сифатида "танилган" бу кимсанинг кўзи очилармикан? Акс ҳолда, фарзандлари "отасиз" улғаяди. Чунки, ҳар гал қилмишидан пушаймонлигини такрорлаб, дарров "унутади". Унинг тегирмонига сув қўядиган "содда"лар эса истаганча топилаверади.\nжиноят ишлари бўйича туман суди судьяси.\nКалит сўз Ҳожатбарор\nONASINING CHO`NTAGI qo'li egri qizga "ob'ekt" bo'lgandi\nОилада қиз бола дунёга келганда аввало, оналар хурсанд бўлар экан. Қизлар ўғилларга қараганда...


Қурултой: Қамалганларнинг яқинлари «тавқи лаънат»дан қутулдими?\n05 апрел 2020, Тошкент вақти: 06:10\nБундан буён ёш кадрларни танлашда уларнинг яқинлари судлангани тўғрисидаги маълумотларга аҳамият қаратилмайди.\nБу ҳақда президент Шавкат Мирзиёев 12 июлда ўтган видеоселектор йиғилишида маълум қилди.\nОзодликнинг Қурултой эшиттириши қатнашчилари Ўзбекистон президентининг 12 июль куни айтган “20 йил давомида шунақа тизим яратдикки, яхши-яхши кадрларни “отаси қамалган”, “акаси қамалган”, деган важлар билан бошқарувга яқин йўлатмадик. Барча ўзи учун жавоб берсин. Ота ўзи учун, бола ўзи учун, ака ўзи учун. Энди ватанпарвар бўлса, ташаббускор бўлса, бошқарувга жалб қиламиз”, деган гапларини ноҳақ қамалганларни реабилитация қилиш йўлидаги илк қадам дейишди.\nЭшиттиришда қатнашган собиқ сиëсий маҳкум¸ 22 йил қамоқда ўтириб чиққан Мурод Жўраев ва унинг хотини Холбека Жўраева сиëсий фаолияти учун қамалиб чиққан Нодира Ҳидоятовалар президентнинг бу ташаббусини «кечиккан адолат хабари» дея баҳолашди.\nМухолифатдаги «Бирлик» халқ ҳаракати партияси фаоли Акбарали Ориф бу ташаббус криминал дунë аъзолари қариндошларининг коррупция мақсадида ҳукуматга илдиз отишига чек қўйиш тадбирига ҳалал бермаслиги кераклигини таъкидлади.\nҚурултой: Мирзиëевнинг сиëсати шунчаки популизмми ëки узоқни кўзлаган ислоҳотми?\nҚурултой: Мирзиëев Каримов даври музларини эритмоқдами?


Ўзбекистон аҳолисининг сони ва аҳволини ўрганишга киришмоқчи - BBC News O'zbek\nЎзбекистон аҳолисининг сони ва аҳволини ўрганишга киришмоқчи\nImage caption Ўзбекистон ўз халқининг сони билан баробарида аҳволини ҳам ўрганмоқчи\nЎзбекистон ўз аҳолисининг сони ва аҳволини ўрганиш учун нисбий статистик тадқиқотларни бошламоқчи.\nЎзбекистонда чоп этилувчи Gazeta.uz интернет саҳифасининг хабар беришича, аҳолини нисбий рўйхатга олиш ишлари 21 мартдан 30 апрелгача бўлиб ўтади.\nХабарларга кўра, Ўзбекистон Вазирлар Маҳкамасининг бу хусусдаги қарори 14 март куни президент Ислом Каримов томонидан имзоланган.\nБундан асосий мақсад - Ўзбекистоннинг ҳудудларини ижтимоий-иқтисодий жиҳатдан ривожлантиришни кўзда тутувчи алоҳида дастурларни ишлаб чиқиш ва янги иш ўринларини яратиш учун аҳолининг аниқ сони ва бошқа демографик кўрсаткичларни аниқлаш экани айтилмоқда.\nЭкспертларга кўра ҳам бу каби амалиёт аҳолини тўлиқ рўйхатга олишдан кўра кўпроқ мамлакатдаги иқтисодий шароит ва халқнинг турмуш тарзини ўрганиш учун олиб борилади.\nУлар Ўзбекистондаги ҳақиқий иқтисодий, сиёсий аҳволни билиш ва шунга қараб, ислоҳотлар йўналишини аниқлаш учун учун бу каби тадқиқотлар ниҳоятда муҳим эканини урғулашади.\n"Агар фуқароларнинг даромадлари оз бўлиб, аҳволлари ёмон бўлса ёки пуллари озлигидан ўз тижоратларини юрита олмаётган бўлишса, бундан уларнинг олиб бораётган ислоҳотларга қанчалик ишонишларини билиб олиш мумкин бўлади," дейди ўз вақтида ўзбекистонлик мустақил эксперт Алишер Таксанов.\nЎзбекистонлик эксперт, ўз ўрнида, ушбу саъй-ҳаракатларга бугун Араб дунёсида кечаётган воқеаларнинг таъсири бўлиши мумкинлигини инкор этмайди.\n"Улар Ливия ва Тунис каби нисбатан фаровон, Ўзбекистон билан солиштирганда, аҳолининг турмуш тарзи анча фаровон бўлган давлатларда ҳам халқнинг норозилиги бўй кўрсатиши мумкинлигига гувоҳ бўлишди. Шунинг учун ҳам, ҳукумат Ўзбекистондаги ҳақиқий аҳволдан тўлиғича хабардор эмаслигига оид фикрга келиб, бу каби тадқиқотга қўл ураётган бўлиши мумкин," дейди у.\nРасман билдирилишича, нисбий статистик тадқиқотлар аҳолининг 10 фоизини қамраб олган ҳолда Ўзбекистоннинг барча туман ва шаҳарларида олиб борилади.\nЎзбекистон Давлат Статистика қўмитаси томонидан танланган тадқиқотга тушажак аҳоли пунктлари ва маҳаллаларнинг якуний рўйхати эса, 25 мартгача тасдиқланади.\nФуқаролигидан қатъиназар, ўша ҳудудларда доимий яшаш ҳуқуқига эга бўлганлар билан бирга, вақтинчалик муҳожиратда бўлганлар ҳам рўйхатга олинади.\nМамлакатдаги оғир иқтисодий вазият ва сиёсий таъқиблар сабаб, ўтган 20 йил давомида миллионлаб ўзбекистонликларнинг муҳожиратга юз тутганликлари айтилади.\nҲар бир оила аъзоси томонидан тўлдирилиши шарт бўлган рус ва ўзбек тилларидаги анкета 12 саволдан ташкил топган.\nХабарларга кўра, рўйхатга олиш ишлари статистика идоралари ходимлари, олий ўқув юртлари, лицейлар, коллежлар ва мактабларнинг ўқитувчилари ҳам ўқувчилари томонидан олиб борилади. Ва кунига 50 киши сўровга тутилади.\nАммо рўйхатга олиш жараёни ички ишлар ёки маҳаллий фуқароларнинг ўз-ўзини бошқариш идоралари вакиллари ҳозирлигида олиб борилади. Уларнинг ҳужжутлари эса, текширилмайди.\nНисбий статистик тадқиқот натижаларини 1 июл кунига тайёр қилиш режаланаётгани айтилади.\nРасмий маълумотларга кўра, мазкур жараённи молиялаш учун ҳукуматнинг захира жамғармасидан 842.2 миллион сўм ажратилган.\n2010 йилги рақамларда Ўзбекистоннинг доимий аҳолиси сони 28.233 минг кишини ташкил этиши айтилади.\nЎзбекистонда аҳолини тўлиқ рўйхатга олиш ишлари эса, сўнгги бор ҳали Шўролар даврида, 1989 йилда олиб борилган.\nОрада кечган 20 йилдан ортиқроқ вақт давомида бу ишга қўл урилмагани сабабини айрим кузатувчилар бунинг учун катта маблағ лозим бўлиши билан ҳам изоҳлашади.\nАммо тўлақонли рўйхатга олиш жараёни Ўзбекистон ҳукуматининг аҳолининг ижтимоий-иқтисодий аҳволига оид расмий маълумотларини савол остига қўйиши мумкинлигини айтаётган кузатувчилар ҳам йўқ эмас.


Ўтган ҳафтанинг охирида Қозоғистонда янги сиёсий партия пайдо бўлди. Аслида, бу мамлакатда янги партиянинг пайдо бўлиши - Сиз тингловчининг эътиборини қаратишга арзирлик воқеа эмас. Янги партиялар Ўзбекистонда ҳам тузилаяпти.\nБироқ, масаланинг бир жиҳати борки, у ҳам бўлса, Қозоғистонда тузилаётган янги сиёсий партия лидери Президент Назарбоевнинг қизи Дариға Назарбоева эканлигидир.\nЯнги партия "Асар" деб аталади. "Асар" - "Ҳашар" дегани. "Ҳашар" - аслида жамоат ташкилоти, ижтимоий ҳаракат эди. Шанба куни бўлиб ўтган таъсис қурултойида ташкилот партияга айланди.\n"Асар" ижтимоий ҳаракати аъзоси Дулат Абиш Озодлик мухбирига берган интервюсида шундай маълумот берди.\n- Республика "Асар" партияси қурултойига Қозоғистоннинг барча минтақаларидан 1200 делегат қатнашди. Партия ўзининг дастурил амалини эълон қилди. Таъсис қурултойи Дариға Назарбаевани бир овоздан партия лидерлигига сайлади.\nШу ўринда, бошқа гапларга ўтиш олдидан янги партия лидери тўғрисида маълумот.\nДариға Назарбаева - сиёсатшунослик доктори, Қозоғистондаги энг йирик телеканал - "Хабар" телеканали директорлар кенгаши раиси, Евроосиё оммавий ахборот воситалари форуми ва Қозоғистон журналистлари конгресси ташкилотчиларидан биридир. Дариға Назарбаева хонанда сифатида ҳам танилган. У Москванинг Болшой театрида концерт берган.\nХўш, Президент қизининг катта сиёсатга кириб келишига республикадаги бошқа партиялар вакиллари қандай муносабатдалар?\nРеспублика Халқ партияси вакили Амиржан Қосанов:\n- Партия тузгани учуноқ Дариға Назарбоевани ёмонотлиқ қилишдан йироқмиз, - дейди, бироқ, унинг фикрича, - шу кунгача Қозоғистонда йўл қўйилган сиёсий-иқтисодий камчиликларга Дариғанинг отаси Нурсултон Назарбоевнинг бевосита алоқаси бор. Агар отамни мухолифатнинг танқидидан ҳимоя қиламан деб ўйласа, бу Дариғанинг хатоси бўлади.\nҚозоғистон қонунларига кўра, янги партия расмий рўйхатдан ўтказилиши учун 50 минг аъзоси бўлиши лозим. Қозоғистоннинг демократик танлови ҳаракати вакили Маржан Асфандиёровага кўра, аъзо кўпайтириш "Асар" партияси учун муаммо эмас.\n- Вилоятлардаги олий ўқув юртлар талабалари партия аъзолигига қабул қилинади. Вилоятлар ҳокимларига бу ҳақда буйруқ берилади, - дейди Маржан Асфандиярова.\nУнинг фикрича, тузилаётган янги партия Дариға Назарбаева учун сиёсий ўйин воситасидир:\n- Дариғанинг ўйинчоғи, сиёсий ўйинининг бир элементидир. Бу ўйинда у Қозоғистон ёшларидан фойдаланмоқчи бўлаяпти.\nДариға Назарбоева бошлаган иш ўйин бўлса бордир. Бироқ, кузатувчилар бу ўйинга жуда катта соврин тикилгани айтмоқдалар. Соврин эса, президент курсисидир.\n"Время Новостей" газетаси Президент Назарбоев зиммасига кейинги йилларда АҚШ маъмурлари текшираётган "Казахгейт" иши бўйича айбловлар қўйилаётганини эслаб, унинг ўз хавфсизлиги учун замин ҳозирлаётганини тахмин қилди.\nҚозоғистон президентлигига навбатдаги сайловлар 2006 йили бўлади. Ва унда Нурсултон Назарбоев ўз номзодини қўйишга ҳаққи бор. Унинг сайланиши ҳам эҳтимолдан ҳоли эмас. Бироқ, Дариға Назарбоева ҳали ёш. Эндигина 40қа кирди. Демак, Назарбоева хоним президентликни кўзлаяпти, деганларнинг ҳисоблари ҳар томондан тўғрига ўхшайди.\nШу ўринда Озарбайжон сценарийсидан Қозоғистонда ва умуман минтақа мамлакатларида фойдаланадиларми, деган савол ўз ўзидан пайдо бўлади.\nҚирғизистон Республикаси парламенти депутати Алевтина Проненконинг фикрича, ҳокимиятни оила аъзоларига мерос қолдиришга ҳаракат МДҲ мамлакатларида аллақачон бошланган:\n- Бу мамлакатларда, яъни Қирғизистон, Қозоғистон, Ўзбекистон ва Озарбайжонда, хуллас, бу давлатларнинг ҳаммасидаям оилани сиёсий фаолиятга аралаштириш бўйича бир- бирига ўхшаш ишлар олиб борилмоқда, - дейди депутат Проненко.\nҚирғизистон Президенти қизларининг сиёсий партиялар тузгани тўғрисида ҳозирча маълумот йўқ. Бироқ, кузатувчилар Ақаева хонимларнинг "Олға Қирғизистон" партиясига алоқаси борлигини таъкидлайдилар.\nКези келганда Ўзбекистон Президентининг қизи Гулнора Каримованинг Москвадаги элчихонага ишга тайинланиши муносабати билан ўзбекистонлик кузатувчи Баҳодир Чиғатойнинг айтганларини яна бир бор эсладик.\n- Улар (Гулнора Каримова – С.У.) кейинчалик бориб Ўзбекистоннинг Россиядаги элчиси лавозимида, 2005 йили эса, Ўзбекистон Ташқи Ишлар вазири лавозимида, Худо ҳоҳласа, 2007 йили эса Президент лавозимида бўлишлари мумкин, деган эди Баҳодир Чиғатой.


05 декабр 2020, Тошкент вақти: 19:47\nИлк бор 1989 йилда Ўзбекистон Коммунистик партияси бош котиби сифатида мамлакат бошқарувига келган Ислом Каримов шу кунгача иқтидорда қолмоқда.\nУнинг президентлиги даврида, расмий матбуот таъкидича,Ўзбекистондаги ижтимоий-сиёсий ва иқтисодий тузум аҳволи ривожланган, халқаро ва мустақил матбуот ҳамда ташкилотлар кузатувича эса оғирлашган.\nКаримов тўғрисида мулоҳаза билдирган мустақил кузатувчилар унинг диктатор эканини урғулаб, бунга Франция маҳкамасининг қарорини мисол келтиради. Эслатиб ўтамиз, Ўзбекистон президентининг кенжа қизи Лола Каримова-Тиллаева отасини “диктатор”, ўзини эса “диктаторнинг қизи” деб атагани учун 2011 йилда Франциянинг Rue89 Интернет нашрини судга берган, Франция суди эса бу даъвони қондирмаганди.\nАйни пайтда мамлакат ичида Ислом Каримов сиёсатини ёқлайдиганлар ҳам анчагина.\nРасмий маълумотларга кўра, Ўзбекистон президенти Ислом Каримов 1938 йилнинг 30 январ куни Самарқандда туғилган. Мактабдан сўнг Ўрта Осиё политехника институти ва Тошкент Халқ хўжалиги институтини тамомлаган.\nУнинг катта сиёсатдаги фаолияти 1983 йилда ЎзССР молия вазири лавозимини эгаллашдан бошланган. 1986 йилда Ўзбекистон Вазирлар Маҳкамасининг раис ўринбосари бўлган Каримов кейинчалик Қашқадарё вилоят партия қўмитасининг биринчи котиби, 1989 йилдан эса Ўзбекистон Коммунистик партияси Марказий қўмитаси биринчи котиби лавозимини эгаллаган ва шу кунгача Ўзбекистонни бошқариб келмоқда.\nЎзбекистон Конституциясининг 90-моддасида “Ўзбекистон Республикаси Президенти лавозимига ўттиз беш ёшдан кичик бўлмаган, давлат тилини яхши биладиган, бевосита сайловгача камида 10 йил Ўзбекистон ҳудудида муқим яшаётган Ўзбекистон Республикаси фуқароси сайланиши мумкин”лиги ёзиб қўйилган. Аммо президентликка сайланиш учун зарур бўлган минимал ёш қайд этилмиш мазкур моддада максимал ёш цензи белгилаб қўйилмаган.\nЎзбекистонда навбатдаги президентлик сайловлари 2015 йилда бўлиб ўтиши кутилмоқда.\nИслом Каримов тарихга қандай ном билан киради?\nЎзбекистонлик сиёсатшунос Камолиддин Раббимов фикрича, келажакда тарихда қоладиган Ислом Каримов шахсияти ҳақида жуда зиддиятли фикрлар бўлади:\n- Менинг назаримда Каримов шахсига жуда ҳам зиддиятли фикрлар бўлади келажакда. Бу биринчидан, Каримов ҳокимиятдан кетишида ҳокимиятни кимга беришига боғлиқ. Иккинчидан, посткаримов даври қандай ижтимоий-иқтисодий вазият билан белгиланиши билан ҳам боғлиқ. Агар Каримов кетгандан кейин Ўзбекистонда ижтимоий-сиëсий бўҳронлар жуда ҳам кучли бўладиган бўлса, биринчидан, Каримовга салбий муносабат бўлади ва унинг даврини қўмсаш ҳам албатта сақланиб қолади. Лекин мана Каримовга одамлар баҳо бераëтганда биринчи ўринда барқарорликка кўпроқ эътибор беришади. Чунки Каримов кетгандан кейин мана шу барқарорлик ҳам Каримов билан бирга кетса керак деган фикрлар бор ва мен бу фикрларга қўшиламан. Чунки Ўзбекистонда ижтимоий-иқтисодий барқарорликнинг асослари, илдизлари чуқур эмас.\nКаримов тарихда қолади ва унинг бир қанча индикаторларини айтиш мумкин. Яъни дин соҳасида Каримов энг ëш ва энг динамик диннинг душмани сифатида тарихда қолади. Ислом ва мусулмонларга қилган тизимли жабр-зулмлари билан тарихда қолади. Куч ишлатиш орқали жамиятда барқарорлик ўрнатганлиги билан тарихда қолади. Мана шу ўтиш даврида, Ўзбекистонда ўтиш даври анча чўзилиб кетди, ўтиш даврида барқарорликни таъминлаганлиги билан ҳам тарихда қолади, дейди Камолиддин Раббимов.\n“Ўтюраклар клуби” номли инсон ҳуқуқларини ҳимоя қилиш халқаро ташкилоти раҳбари Мўътабар Тожибоева, Ислом Каримов туғилган кунни “диктаторларга қарши кураш куни” деб аташни таклиф қилади:\n- Ислом Каримов Ўзбекистон тарихига айнан қонхўр диктатор тамғаси билан киришига мен ишонаман. Боиси айнан Ислом Каримов мамлакатни бошқарган паллада ҳаддан ташқари репрессив режим фаолият кўрсатмоқда ва айнан Ўзбекистон қамоқхоналарида мусулмонларнинг, сиëсий маҳбусларнинг ҳамда адолатсиз судлов қурбони бўлган инсонларга нисбатан қўлланилаëтган қийноқларнинг чексизлиги ҳам бор. Ҳеч қайси бир Ўзбекистоннинг олдинги раҳбарлари даврида бундай нарса содир бўлмаган. Ўзбекистонда айнан Ислом Каримов ва унинг ëнидаги, шайкалари десак тўғрироқ бўладими, маълум бир гуруҳнинг манфаати, Ўзбекистон қонунлари ҳам айнан шу Ислом Каримов ва унинг оиласи, жиноий гуруҳи вакиллари манфаати учун ишлаяпти. Айнан мана шундай шароитнинг яратилишида шахсан Ислом Каримовнинг жиноятлари чексиздир, дейди Мўътабар Тожибоева.\nАҚШда яшаётган ўзбекистонлик сиёсатшунос Тошпўлат Йўлдошев фикрича, Ислом Каримов Ўзбекистон тарихида мамлакат ривожини тўхтатган энг қаттиққўл диктатор сифатида қолади:\n- Энди асосий мен унинг хусусиятларини айтадиган бўлсам, конституциямизнинг 7-бандида “Давлат ҳокимиятининг ягона манбаи халқ” дейилган. Лекин аслида давлат ҳокимиятининг ягона раҳбари ва ягона манбаи деса ҳам бўлади, мутлақ ҳоким деса ҳам бўлади, бу Каримов. Ўзбекистонни бошқариб келаëтганига салкам 24 йил бўлаяпти. У халқнинг қўлидан бор ваколатларини, ҳуқуқларини ҳаммасини тортиб олган. Аниқроқ айтганда ўғирлаб олган деб ҳисоблайман мен. Энди шу ҳокимиятни умрининг охиригача қўлдан чиқармасликка ҳаракат қилаяпти.\nЭнди менинг назаримда тарихда энг қаттиққўл диктатор сифатида қолади. Мамлакатнинг ривожини тўхтатган, халқни эса ночор қолдирган шахс сифатида қолади. Мамлакатда осойишталик бор. Лекин бу осойишталик фақатгина милициянинг сони, уларни қўллаб-қувватлаш туфайли, яъни куч ишлатувчи органларнинг кўплиги ва ўшалар ҳисобидан осойишталик сақланиб турибди. Халқ эса ҳам ҳукуматдан қўрқади, ҳам милициядан қўрқиб юради. Шунинг учун айтаманки, тарихда умуман қора из қолдиради. Ижобий из қолдирмайди, дейди Тошпўдат Йўлдошев.\nРоссиядаги “Московские новости” газетасининг сиёсий таҳлилчиси Аркадий Дубнов:\n- Ислом Каримов албатта тарихда қолади. Бироқ, унинг фаолиятига баҳони унинг ўрнига келган шахс беради. Менимча, Ўзбекистонда ҳам, Марказий Осиёда ҳам унинг фаолиятига баҳо бермайдиган лоқайд одам бўлмайди. Ислом Каримовга мустақил Ўзбекистон давлатчилигини ташкил этган ва бу дунёвий давлатчиликни шариатнинг қаттиқ қонунларидан сақлаган донишманд раҳбар сифатида баҳо берилади. Бироқ шу билан бирга у, мустабид ҳукмдор, мусулмонларни таъқиб қиладиган шайтон, инсон ҳуқуқларини инкор қилувчи ва инсон қадриятларини поймол қилган шахс сифатида қораланади. Менинг назаримда Ислом Каримов шахсияти ва унинг президентлик фаолияти ана шундай қарашлар асосида талқин қилинади, дейди Аркадий Дубнов.


ИнтерФУТБОЛ :: Мавсум тараддуди: "Локо"дан "Динамо"гача ҳамма "уйғоқ"\nМавсум тараддуди: "Локо"дан "Динамо"гача ҳамма "уйғоқ"\nЎзбекистон чемпиони тайёргарликнинг навбатдаги босқичи учун Туркияга жўнаб кетди. «Локомотив» 30 январь - 13 февраль кунларига мўлжалланган Анталия йиғинида 4та синов-назорат ўйинида қатнашади. Клуб матбуот хизматининг хабар беришича, 4 февраль куни Москванинг «Динамо»си «темирйўлчилар» рақиби бўлди. Кейинги ўйин 6 февралга белгиланган. Рақиб - Қозоғистоннинг 5 карра чемпиони «Астана». 9 февралда Украинанинг «Заря»си спарринг-рақиб вазифасини ўтаса, 12-санада «Олимпик» (Словения) билан куч синашилади.\n«Локомотив» раҳбарияти мавсум олдидан таркибни кучли футболчилар билан тўлдиришга ҳаракат қилмоқда, албатта. Ўтган ҳафта хусусан, Арслонмурат Аманов билан келишувга эришилди. Осиё кубогида ажойиб ўйинлари билан мухлислар эътиборини қозонган Туркманистон термаси ярим ҳимоячиси мавсум-2018да «Бухоро» шарафини ҳимоя қилганди.\n«Шерлар»12 февраль куни ОЧЛ иккинчи саралаш босқичида Ироқнинг «Эйр Форс» жамоасини қабул қилишади. Шу муносабат билан «Пахтакор»нинг уй учрашувлари учун аккредитация жараёни бошланди. Клуб матбуот хизмати маълум қилишича, ОЧЛ ўйинини ёритишни хоҳлаган ОАВ 6 февралга қадар таҳририят номидан хат, ходимлар рўйхати ва фотосуратларини «Пахтакор» клуби электрон почтасига жўнатишлари керак.\nНаманганликлар Қримда ташкиллаштирилган ўқув-машғулотлар йиғини доирасидаги сўнгги назорат баҳсини «Евпатория» жамоасига қарши ўтказиб, 1:0 ҳисобида ғалаба қозонишди. Ягона гол Игорь Голбан номига ёзилди.\n«Навбаҳор»: Ўткир Юсупов, Обид Жўрабоев, Игорь Голбан, Ғиёс Комилов, Жаҳонгир Меҳмонов, Мирзоҳид Ғофуров, Шаҳзод Шайманов, Абдужамол Исроилов, Азизбек Турғунбоев, Зафар Тўраев, Александр Касьян.\nЗахирадан майдонга тушганлар: Ҳожиакбар Юнусов, Шоҳруҳмирзо Аҳмадалиев, Улуғбек Акназаров.\nХуллас, Андрей Канчельскис шогирдлари Қримдаги барча ўртоқлик учрашувларида зафар қучишди. Кейинги йиғин 6-17 февраль кунлари Туркиянинг Анталия шаҳрида олиб борилади.\n«Қалдирғочлар» янги мураббийлар штаби назорати остида янги мавсумга астойдил тайёргарлик кўришмоқда. «Бунёдкор» билан шартномаси якунига етган бир қатор футболчилар бошқа жамоаларга кетишгани сабаб, Вадим Абрамов олдида таркиб бўйича ўзига яраша муаммолар бор. Вадим Карленович мавжуд имкониятларга қараб, ҳозирда ёшлар жамоасидаги иқтидорли футболчиларга имконият бериб, уларнинг салоҳиятларини чамалаб кўрмоқда. «Бунёдкор» устози шунинг баробарида ўзи яхши биладиган тажрибали ўйинчиларни ҳам ёрдамга чақирмоқда. Хусусан, сўнгги 2 йилда «Бухоро» шарафини ҳимоя қилган Шавкат Саломов ва Азиз Ибрагимов катта эҳтимолки, янги мавсумни «Бунёдкор»да бошлашади. Айтишларича, Вадим Абрамовнинг ўзи уларга аниқ таклиф билан чиққан. «Бунёдкор» назорат ўйинларига ҳам зўр бермоқда. Дейлик, 30 январь куни академия майдонида «Андижон» билан ўртоқлик ўйини ташкиллаштирилди. Абрамов унда икки бўлимда икки хил таркибдан фойдаланди ва 2:1 ҳисобидаги ғалабани таъминлади. «Бунёдкор» голларига Владислав Нуриев ва Санжар Рихсибоев муаллифлик қилишди. «Сурхон»га қарши кечган кейин ўйинда «Насаф»нинг собиқ ҳимоячиси Мақсуд Каримов «Бунёдкор» таркибида майдонга тушди. 2008-2018 йиллар оралиғида «аждарлар» сафида тўп сурган футболчи ўтган мавсум охирида клубдан кетишини маълум қилганди. Қозоғистоннинг «Қирон» клуби билан бўлган назорат учрашувида эса «қалдирғочлар» Азиз Ибрагимовнинг ягона голи эвазига ғалаба қозонишди.\nБекобод жамоаси Туркиянинг Анталия шаҳрида йиғин олиб боряпти. «Металлург» аввалги ҳафта ўқув-машғулотлар режасига киритилган иккинчи назорат учрашувида майдонга тушди. Бу сафар Болгария иккинчи дивизиони иштирокчиси ЦСКА 1948 клуби рақиб вазифасини бажарди. Болгарларнинг маълум қилишларича, ушбу учрашув 2016 йили қайта тузилган ЦСКА 1948нинг янги тарихидаги илк халқаро «ўртоқлик» бўлди. Қизиқарли курашлар остида кечган ўйинда Болгария жамоаси Александр Александров томонидан урилган ягона гол эвазига ғалаба қозонди.\nРўзиқул Бердиев бошчилигидаги жамоа Қаршида «Динамо» билан куч синашди. Мазкур учрашувда ҳисоб очилмади.\n«Насаф»: Умид Эргашев, Илҳом Алижонов, Одил Ҳамробеков, Ҳумоюн Муртазоев, Шароф Муҳиддинов, Дилшод Саитов, Бобур Давлатов, Ислом Рашидхонов, Акмал Мозговой, Ойбек Бозоров, Умарбек Эшмуродов.\nЗахирадан майдонга тушганлар: Машҳур Муҳаммаджонов, Ислом Кенжабоев, Бобур Абдухолиқов, Дилшод Хушбаков, Отабек Комилжонов, Сардор Саъдуллаев, Худоёрхон Саъдуллаев.\nНавоий клуби ўз майдонида «Динамо»га қарши назорат учрашувида майдонга тушди. Мазкур баҳсда Ҳамиджон Актамов шогирдлари 2:3 ҳисобида имкониятни бой беришди. «Қизилқум»нинг 2та голига ҳам Артур Геворкян муаллифлик қилди.\n«Қизилқум»: Евгений Черемисин, Файзулла Қамбаров, Муҳсин Убайдуллаев, Шерали Жўраев, Салим Мустафоев, Миржалол Қосимов, Алишер Саноев, Эркин Бойдуллаев, Артур Геворкян, Элгужа Григалашвили, Мурод Бобожонов.\nЗахирадан майдонга тушганлар: Артём Макосин, Суҳроб Ярашев, Ҳумоюн Абдуалимов, Бекзод Ғанижонов, Азиз Усмонов, Сардор Жаҳонов, Элдор Бойматов.\n«Қизилқум» Суперлига клублари олдига қўйилган минимал талабларни биринчилардан бўлиб бажарди. Тўғри, жамоада футбол академияси масаласида муаммо бор эди. «Қизилқум» раҳбарияти буни Навоий вилояти болалар ва ўсмирлар футбол академияси билан ҳамкорлик шартномаси тузиш воситасида ҳал қилди. Клуб стадиони майсаси эса ўтган йилиёқ қониқарли кўринишга келтирилганди. Айни пайт чимни яхши ҳолатда сақлаш учун техник чоралар кўрилмоқда. Стадионнинг ёритиш тизими ҳам минимал талабга мос келади. ПФЛ комиссияси бу борада якуний хулосани март ойига яқин тақдим этади. Унгача «Қизилқум» футболчилар ва мураббийларни ПФЛ рўйхатидан ўтказиши мумкин. Бунда ПФЛ томонидан тақдим этилган шартнома нусхасидан фойдаланилади.\nЯна бир хабар шуки, «Қизилқум» ЎФА томонидан жиддий огоҳлантирилди. Гап шундаки, 2018 йилги мавсум якунига кўра, ОФК томонидан шубҳали сифатида кўрсатилган ўйинларнинг кўпида «Қизилқум» бор. Бу фактлар билан исботланмаган бўлса-да, рўйхатда битта клуб номининг қайта-қайта келиши хавотир уйғотиши турган гап. 2019 йили бу борада чора кўрилмаса ва аҳвол шу тахлит давом этса, ЎФА жамоага нисбатан жиддий санкциялар қўллашга мажбур бўлади.\nНўъмон Ҳасанов жамоаси Фарғонада бошланган «Ҳоким кубоги» турнирида иштирок этмоқда. «Қўқон-1912» мусобақанинг 3-тури доирасида «Зафар» жамоасига қарши баҳс олиб бориб, 8:0 ҳисобида ғалаба қозонди. Учрашувда Суҳроб Бердиев, Шаҳбоз Эркинов, Темур Усмонов ва Носир Отақўзиев 2тадан гол уришди.\n«Қўқон-1912»: Ислом Абдуллаев, Аваз Маматхўжаев, Суҳроб Неъматов, Суҳроб Бердиев, Мурод Холмуҳаммедов, Александр Мерзляков, Марко Милич, Шаҳбоз Эркинов, Иқбол Маликжонов, Муҳаммаданас Ҳасанов, Темур Усмонов.\nЗахирадан майдонга тушганлар: Сарвар Каримов, Баҳодир Акрамов, Жамшид Ҳасанов, Носир Отақўзиев, Қувондиқ Рўзиев, Беҳруз Содиллаев.\nОЧЛда дебют қилишга шайланаётган Олмалиқ клуби БААда давом этаётган ўқув-машғулотлар йиғинидан ўрин олган учинчи назорат ўйинини «Ал-Шаржа»га қарши ўтказиб, 1:0 ҳисобида ғалаба қозонди. Ҳамюртимиз Отабек Шукуров жамоаси дарвозасини Миржамол Қосимов ишғол қилди.\nАГМК бунга қадар «Шабаб Ал Аҳли» (1:0) ва «Ал Дафра» (4:1) клубларини мағлубиятга учратганди.\nМиржалол Қосимов жамоасига кейинги учрашувда БАА биринчи дивизиони турнир жадвалида 3-поғонада бораётган «Ал-Ҳамрияҳ» (Шаржа) рақиб бўлди. Бу сафар АГМК 3:2 ҳисобида ғалаба қозонди.\n«Шаржа»га қарши кечган баҳсда асосий таркибда майдонга тушган футболчиларга бу сафар дам берилди. АГМК голларига эса Бобур Йўлдошев, Марко Зочевич ва Шаҳбоз Умаров муаллифлик қилишди.\nСуперлига дебютанти Тошкентда йиғин олиб бориш баробарида селекция ишларига катта эътибор қаратмоқда. Клуб матбуот хизматининг маълум қилишича, «бургутлар» Руслан Мелзитдинов, Усмонали Исмоналиев, Бобур Омонов, Рўзимбой Аҳмедов ва Аброр Ҳусинов каби футболчилар билан келишувга эришишди. «Андижон» 9 январь куни бошлаган пойтахт йиғинини 7 февралгача давом эттиради. Йиғин якунигача бир нечта синов баҳси ўтказиш режалаштирилган. Охирги хабарларга кўра, «Андижон» сербиялик марказий ҳимоячи Радослав Алексич билан шартнома тузди. Ушбу футболчи 1986 йилнинг 6 март куни Босния ва Герцеговинада таваллуд топган. Бўйи - 190 см. Сўнгги жамоаси - «Радник» (Биелина). Алексич 2013|2014 йиллар мавсумида «Зриньски» клуби сафида Босния чемпиони бўлган. Ўшанда клуб таркибига чемпионатнинг иккинчи даврасида қўшилган Радослав 10та учрашувда тўлиқ 900 дақиқа ўйнаганди. 2017|2018 йиллар мавсумида эса «Крупа»нинг 28та учрашувида қатнашиб, Босния ва Герцеговина кубоги финалида иштирок этган, бироқ жамоаси ҳал қилувчи баҳсда «Железничар»га бас келолмаган - 0:6. Умуман, Алексич фаолияти давомида «Напредак», «Раднички» (Сербия), «Славия», «Зриньски», «Травник», «Крупа» ва «Радник» (Босния) клублари шарафини ҳимоя қилган.\nАйни пайт Муборакдаги стадионда таъмирлаш ишлари олиб борилмоқда. Трибуналарга янги ўриндиқлар ўрнатиш бошлаб юборилди. Ёритиш тизими ҳам қайта кўздан кечириляпти. Шунингдек, кийиниш, ювиниш, ҳакамлар, назоратчи ва комиссар хоналари, ОАВ ходимлари учун мўлжалланган жойлар керакли жиҳозлар билан таъминланмоқда. «Машъал» футбол академияси ётоқхонаси, мураббийлар, ўқув ҳамда компьютер хоналари қайта таъмирланди. «Машъал»нинг ўзига келсак, жамоа «Шўртан»га қарши назорат учрашувида майдонга тушиб, 1:1 ҳисобида дуранг қайд этди. «Машъал»нинг голи Баҳодир Муртазоев ҳисобига ёзилган бўлса, «Шўртан»дан Самандар Шодмонов ўзини кўрсатди.\n«Шўртан» (бошланғич таркиб): Акмал Раҳимов, Акром Баҳромов, Жамол Отақулов, Ҳасанбой Эргашев, Олимжон Каримов, Холмурод Холмуродов, Сирожиддин Раҳматуллаев, Самандар Шодмонов, Маъруф Муродов, Бекзод Сувонов, Юсуф Бўриев.\n«Машъал» (бошланғич таркиб): Асирбек Йўлдошев, Зафар Акрамов, Муҳаммад Тошпўлатов, Шаҳбоз Жўраев, Дониёр Умаров, Аҳрор Иноятов, Турсунмурод Ҳамдамов, Жонибек Мирақулов, Баҳодир Муртазоев, Маҳаммад Раҳимберганов, Ойбек Жўраев.\nТермиз клуби ўз сафини тўлдиришда давом этмоқда. Дейлик, ўтган мавсум «Сурхон» шарафини ҳимоя қилган ҳимоячи Убайдулло Холиқулов қадрдон жамоасига қайтди. Сербиялик моҳир ҳимоячи Дарко Станоевич ҳам жамоа ихтиёрида бўлиб турибди. Энг сўнгги янгиликлардан бири - бу «Локомотив» вакили Азиз Омоновнинг «Сурхон» таркибига қўшилгани.\nЎзбекистон терма жамоаси собиқ ҳужумчиси Воҳид Шодиев айни пайт Самарқанд клуби кўригида бўлиб турибди. Аввалги мавсум «Машъал»да ўйнаган 32 ёшли футболчи «Динамо»нинг «Қизилқум»га қарши кечган учрашувида захирадан майдонга тушди. Натижага келсак, Даврон Файзиев бошқарувидаги «динамочилар» Санжар Баротов, Амиржон Сафаров ва Жасур Ашуров урган голлар эвазига 3:2 ҳисобида ғалаба қозонишди.\n«Динамо»: Шоҳруҳ Эшбўтаев, Отабек Нарзуллаев, Акмал Холмуродов, Ҳакимхон Аъламхонов, Аваз Агалиев, Обид Ҳакимов, Бобур Қосимов, Дилмурод Каримов, Саиджамол Абдуллажонов, Темур Шарипов, Амиржон Сафаров.\nЗахирадан майдонга тушганлар: Шоҳруҳ Раимов, Воҳид Шодиев, Санжар Баротов, Комил Шарофутдинов, Шерзод Жалилов, Миркомил Локаев, Жасур Ашуров.\n«Динамо» шундан сўнг Қаршида «Насаф» билан куч синашди. Бу сафар ҳисоб очилмади - 0:0.\n«Динамо»: Шоҳруҳ Раимов, Отабек Нарзуллаев, Акмал Холмуродов, Ҳакимхон Аъламхонов, Аваз Агалиев, Дилмурод Каримов, Обид Ҳакимов, Бобур Қосимов, Амиржон Сафаров, Санжар Баротов, Воҳид Шодиев.\nЗахирадан майдонга тушганлар: Шоҳруҳ Эшбўтаев, Комил Шарофутдинов, Миркомил Локаев, Темур Шарипов, Жасур Ашуров, Далер Алмосжонов, Шерзод Жалилов.\n«Динамо» 6 февралдан Тошкентда ўқув-машғулотларга киришади. 2 ҳафталик йиғин режасига назорат баҳслари киритилган, шунингдек, мураббийлар янги футболчиларни амалда синаб кўришади.


"Аграр соҳада инновация" халқаро форуми бўлим ўтди - Ўзбекистон Республикаси Қишлоқ хўжалиги вазирлиги\n"Аграр соҳада инновация" халқаро форуми бўлим ўтди\n“Ўзэкспомарказ”да “INNOWEEK” – инновацион ғоялар ҳафталиги доирасида "Аграр соҳада инновация" мавзусида халқаро инновацион-инвестицион форум бўлим ўтди.\nБарчамизга маълумки, бугунги кунда пахта, ғалла етиштириш билан бирга мева-сабзовот, полиз, узум, картошка, гўшт, сут ва бошқа қишлоқ хўжалиги маҳсулотлари етиштириш ҳажмини янада оширишга, деҳқонларимиз учун қўшимча даромад манбаини кўпайтиришга алоҳида эътибор қаратилмоқда. Бу эса ўз навбатида ушбу тармоқларга замонавий инновацион технологияларни жадал жорий этишни тақозо этмоқда.\nФорумни очиб берган Қишлоқ хўжалиги вазири ўринбосари Саидкамол Ходжаев кириш сўзида айнан шу ҳақда тўхталди.\n- Пахтачилик ва ғаллачиликда замонавий ресурстежамкор технологиялардан фойдаланиш орқалигина ишчи кучи, уруғлик, минерал ўғит ва бошқа моддий ресурсларни иқтисод қилишга эришиш мумкин. Қишлоқ хўжалигини механизациялашда бир вақтнинг ўзида бир неча агротехник тадбирларни бажарувчи комбинациялашган агрегатларни қўллаш талаб этилмоқда. 2019-2023 йилларда пахта етиштиришда 500 минг гектардан ортиқ майдонга томчилатиб суғориш технологияларини жорий қилиш режалаштирилмоқда. Бу эсасув сарфини 70 фоизгача камайишини таъминлайди.\nМева сабзовотчилик соҳасида республикда in-vitro шароитида вирусдан холи бўлган мевали ва ток кўчатлари ҳамда картошкани микротуганаклардан кўпайтириш усуллари кенг жорий этилмоқда. Буларнинг бари инновация билан чамбарчас боғлиқдир, - деди Саидкамол Ходжаев.\nФорум ишида ҳиндистонлик профессор Рам Шарма, жанубий кореялик Эдвард Ли, туркиялик Киванч Чинар каби таниқли мутахассислар ўз маърузалари билан иштирок этдилар.\nИнновацион ғоялар ҳафталиги доирасида ижтимоий, молия-банк, иқтисодиётнинг реал сектори, давлат бошқарувидаги инновациялар ва шартнома асосида харид қилиш орқали тижоратлаштириладиган ишланмаларнинг намойиши бўйича конференция ҳам ташкил этилади.


Пандемия – коррупциянинг янги манбаими?! - Халқ сўзи\n18:30 12 Август 2020 Сиёсат\nКоррупцияга қарши кураш дунё миқёсида бугунги кунинг энг долзарб масалаларидан бир бўлиб қолмоқда. Бу иллатга қарши кураш дунёнинг кўплаб мамлакатларини қамраб олмоқда. Чунки коррупция ҳар қандай давлат, ҳар қандай жамиятни кемирувчи, емирувчи иллатдир.\nЖаҳонда коррупциянинг тури ҳам, тавсифи ҳам жуда кўп. Унинг келиб чиқиш сабабларини очиш, унга қарши курашишнинг самарали йўлларини топиш бўйича турли тадқиқот муассасалари, халқаро ташкилотлар, давлат органлари, олимлар томонидан юзлаб тадқиқотлар ўтказилган. Турли кўрсаткич ва рақамлар акс этган жадваллар яратилган, ўзига хос рейтинглар тузилган. Ҳатто коррупциянинг хилма-хил формулалари ҳам ишлаб чиқилган.\nМинг афсуски, бутун ривожланиш тарихи давомида турли технологияларни ихтиро қилган, кўплаб давоси бўлмаган касалликларга даво топган инсоният коррупцияга қарши аниқ бир дорини топа олгани йўқ.\nТаъкидлаш жоизки, бу борада Ўзбекистон ўзининг «Ҳалоллик вакцинаси»ни яратишга тайёр эканлигини билдирган ва давлат раҳбари бу ҳақида илк бор Парламентга йўллаган мурожаатномасида қайд этган эди.\nАгар биз ярим йил асносида бир ярамас вируснинг организмимизни емиришини олдини олишга курашиб келаётган бўлсак, коррупция аталмиш иллат бир чақалоқнинг дунёга келиши жараёнидаёқ жон-жонига, қон-қонига сингиб кетган. Болакай катта бўлган сари, коррупция ҳам бўй чўзаверади, улар яқин, ажралмас дўстга айланишади. Бирга «қўл ушлашиб» боғчага, мактабга, олий таълим муассасасига, кейинчалик «суҳбатлардан» ўтиб, «диплом» билан иш бошлашади, «бамаслаҳат» лавозим пиллапояларидан кўтарилишади, турмуш қуришади, фарзандли бўлишади... Ҳаёт давом этаверади...\n«Коррупцияга қарши курашиш тўғрисида»ги Қонунда унга шундай таъриф берилган: «коррупция – шахснинг ўз мансаб ёки хизмат мавқеидан шахсий манфаатларини ёхуд ўзга шахсларнинг манфаатларини кўзлаб моддий ёки номоддий наф олиш мақсадида қонунга хилоф равишда фойдаланиши, худди шунингдек бундай нафни қонунга хилоф равишда тақдим этиш».\nҚачон коррупцияни келиб чиқишига шароит яратилади? Қачонки, ҳуқуқни қўлловчи мансабдор шахс томонидан қонунлар турлича қўлланса; аҳолининг ҳуқуқий саводхонлиги, иш ҳақи ва бошқа даромадлари паст бўлса; мамлакатда сиёсий вазият нотинч бўлса.\nАйнан мана шу сўнгги омил кишини ўйлантиради. Мамлакатда қандай вазият бўлиши керакки, қабул қилинган қонун ишламаса, 2019-2020 йилларда коррупцияга қарши курашиш Давлат дастури бажарилмаса?! Хусусан, 2019 йил май ойидан Адлия вазирлиги томонидан коррупцияга оид ҳуқуқбузарлик ҳолатлари ҳақидаги хабарлар ўз вақтида етказилишини таъминлаш мақсадида телеграмм ижтимоий тармоғида @antikorbot номли махсус бот яратилиб, ишга туширилиши керак эди. Мазкур йўналишдаги ишларни янада жадаллаштириш мақсадида 2019-2020 йилларда коррупцияга қарши курашиш Давлат дастурида 2019 йил декабрь ойига қадар коррупцияга оид ҳуқуқбузарликлар тўғрисида давлат органларига ахборот бериш механизмларини такомиллаштириш, шу жумладан фуқароларга коррупция фактлари тўғрисида давлат органларини хабардор қилиш имконини берувчи мобил ва бошқа иловаларни ишлаб чиқиш белгиланган эди.\nЮқорида келтирилган вазифалар ижроси юзасидан бирор бир таҳлиллар борми? Коррупциянинг бирон-бир «илдизи» қуритилдими?\nМенимча, самарадорлик ва натижадорлик бўлганида Ўзбекистон Республикаси Коррупцияга қарши курашиш агентлигининг ташкил этилишига зарурат бўлмас эди. Мазкур Агентликнинг давлат хизматига ҳалоллик стандарти («ҳалоллик вакцинаси») ва манфаатлар тўқнашувини ҳал этиш стандартларини жорий этишда кўмаклашиш бўйича таъсирчан чораларни кўриш, шунингдек, уларга риоя этилиши устидан назоратни амалга ошириш, давлат ва бошқа дастурлар самарадорлигини мониторинг қилиш ҳамда баҳолаш имконини берувчи “E-Anticor.uz” электрон платформасини ишлаб чиқиш, шу билан бирга, коррупция ҳолатлари ҳақида Агентликни хабардор қилиш имконини берувчи махсус мобил дастурини яратиш каби вазифалари илгари йўл қўйилган камчилик ва хатоларни қайтармаслигига одамнинг ишонгиси келмоқда.\nЗеро, ишонч инсонни олға интилтиради, ҳаракатлантиради. Буюк ишларга бошлайди. Айнан мана шу «ишонч» баъзи кимсаларнинг ҳатто халқнинг бошига тушган кулфатдан ҳам фойда кўришга, маблағ ундиришга, «саховат ва кўмак»ни жиғилдонига уришга, «ҳомийлар» пулини ҳамёнига тиқишга йўналтирди. Бир сўз билан айтганда, пандемия – коррупциянинг янги «сержило» манбаига айланди.\nАҳолининг аксарияти масофадан фаолият юритаётганлиги боис, нигоҳлари телевизор ёки мобил телефон экранига қадалган. Кўпчиликда шундай руҳият пайдо бўлдики, бир каналда давлат раҳбари бошчилигидаги долзарб масалалар бўйича селектор мавзуси кўрсатилса, бошқа канал айнан селекторда кўтарилган муаммоларнинг «пулга сотилаётгани»ни намойиш этмоқда. Жумладан, карантинни кучайтириш мақсадида, машиналарга бериладиган стикер талаблари Андижонда бемалол «сотилмоқда», шифокорларга ажратилган қўшимча иш ҳақлари бошқа вилоятда «эгасини тополмай гаранг», беморларни тезкор касалхоналарга етказишига ажратилган машиналар калити кимларгадир «тўёна» бўлганлиги сабаб (тўйлар тўхтатилгани билан тўёналар бекор қилинмади-ку) бир бемор ўз тақдирини 4 соатдан ортиқ «кутиб қолмоқда», карантинга олинган беморларга 35 миллионлик харажат белгиланган бўлса-да, харж қилинмаган сумма юзасидан хасталангандан «маблағ сарфланди» деган нома ёздириб олинмоқда.\nПандемия сўзининг оҳанги ўзгача экану, лекин «оҳанжамаси» бошқача экан. Биргина нажот янги ихтиро қилинаётган вакцинадан. Сўнгги хабарларга кўра, коронавирус инфекциясига қарши оммавий эмлашлар йўлга қўйилар экан. Бунда ҳам ўзбекистонликларнинг омади бор экан, чунки бошқаларга битта дори юборилса, бизда ўзимизнинг «Ҳалоллик вакцина»миз ҳам бор. Ана шунда биз тождор махлуқни албатта енгамиз.